Keysha Nutrish, produk makanan kucing tempatan bebas bahan kimia

PETALING JAYA: Bebas bijirin dan bahan kimia memberi kelebihan kepada pengeluar produk makanan kucing keluaran Bumiputera, Keysha Nutrish Cat Food, dalam memberikan formulasi makanan terbaik dan berkualiti kepada si comel.

Keysha Food Cat Food diusahakan oleh anak tempatan, Ketua Pegawai Eksekutifnya, Mohd Zaidi Md Jasmin.

Mohd Zaidi berkata, kelebihan produk Keysha Nutrish adalah ia keluaran Bumiputera dengan mengutamakan produk bebas bijirin dan bahan kimia.

“Keysha Nutrish sebenarnya sudah dua tahun berada di pasaran dan Bumiputera pertama keluarkan produk makanan kucing bebas kimia dan bijirin.

“Keysha Nutrish diformulasi khas untuk melebatkan bulu kucing, menambah selera makan, membina tulang dan menambah berat badan, najis pun kurang berbau, meningkatkan kesuburan, berdaya tahan daripada penyakit.

“Tak perlu pun gunakan makanan tambahan lain atau vitamin sebab nutrisi Keysha Nutrish cukup lengkap. Paling penting bagi pencinta kucing, adalah si comel mereka kekal sihat, gebu, gembira,” katanya kepada MEDIA VARIASI.

Beliau berkata demikian ketika ditemui pada penganjuran pertandingan kucing Diva CFA International Catshow, di Jaya Shopping Center, baru-baru ini.

Keysha Nutrish Cat Food adalah penaja utama penganjuran dengan setiap 120 kucing menerima pek produk seberat sekilogram, selain hamper kepada juara.

Mengulas lanjut, kandungan setiap keluaran produk Keysha Nutrish berbentuk makanan kering untuk kucing dewasa dan makanan basah untuk anak kucing masing-masing mengandungi 45 peratus (%) tinggi protein, 82% daging sebenar, kuning telur, salmon, ikan dan ayam segar, bonito, sayuran segar serta bebas bijiran.

“Produk Keysha Nutrish boleh didapati dengan ejen kita di Johor, Terengganu, Kedah dan Penang, dan harga pek makanan kucing percubaan serendah RM20 bagi 450 gram,” katanya.

Pengurus penganjuran Diva CFA International Catshow, Suziey Natasha berkata, masyarakat perlu dididik menghargai kucing kampung kerana menyifatkan semua kucing layak untuk disayangi tanpa mengira latarbelakang.

Katanya, dengan penganjuran itu, memberi peluang dan galakan kepada pencinta kucing mengangkat kucing kampung ke dalam platform peringkat antarabangsa itu.

“Kita adakan pertandingan kucing peringkat antarabangsa dengan menghimpunkan baka kucing yang ada di dunia dan membawa juri antabangsa serta juri tempatan yang diiktiraf antarabangsa.

“Di sini, kita juga mengangkat kucing kampung, kita namakan kategori HHP (Household Pet) iaitu kucing rumah, yang tiada sijil, kucing jalanan dan kita ambil, jaga cantik dan bawa ke peringkat antarabangsa.

“Ini kerana, semua kucing layak untuk disayangi, jadi kita buat pertandingan untuk berikan kesedaran untuk orang ramai yang kucing kampung pun boleh buat pertandingan di peringkat antarabangsa,” katanya.

Suziey berkata, enam juri diiktiraf antarabangsa masing-masing dua daripada Amerika Syarikat (USA), Jepun (2), Rusia (1) dan Malaysia (1) dibawa ke dalam pertandingan dalam penilaian baka dan HHP membabitkan enam platform (6 Rings).

Katanya, kategori disediakan Pedigree Kitten, Pedigree Championship, Pedigree Premiership (kembiri) dan HHP.

Author

Tun Puteh Wanti

View all posts

View all posts


Malaysia syurga ‘scammer’? – MHO

SENTUL: Jangan biarkan Malaysia sebagai lubuk, syurga atau sarang ‘scammer’ kerana penjenayah berkenaan bebas melakukan kegiatan tanpa rasa takut dikenakan tindakan.

Demikian kebimbangan yang diluahkan Penasihat Undang-undang Pertubuhan Kemanusiaan Masyarakat Antarabangsa Malaysia (MHO), Redza Khalid.

“Kami sebelum ini mendesak kerajaan mewujudkan Akta Anti Scam ekoran undang-undang sedia ada dilihat tidak berkesan bagi membanteras jenayah penipuan yang berleluasa.

“Seksyen 415 Kanun Keseksaan (KK) Seksyen 420 KK yang digunakan untuk jenayah penipuan tidak berkesan malah ‘scammer’ kini seakan tidak takut menipu dan berani untuk menipu mangsa.

“Kelemahan undang-undang untuk melindungi rakyat daripada sebarang penipuan pelaburan punca isu scammer sukar dikekang dan jumlah mangsa semakin bertambah setiap hari,” katanya kepada media.

Beliau berkata demikian selepas 100 mangsa penipuan membuat laporan polis berhubung pelaburan Trust Fund, IRPS, Term Note dan Sukuk dengan nilai kerugian RM830 juta.

Turut hadir, Penasihat MHO, Tan Sri Musa Hassan dan Setiausaha Agung MHO, Datuk Hishamuddin Hashim.

Mangsa-mangsa terlibat dalam lima jenis pelaburan menerusi lima syarikat berhad berdaftar yang telah diperkenalkan oleh agensi pengurusan pemasaran yang dilantik sebuah syarikat di Hong Kong.

Syarikat di Hong Kong itu akan bertindak sebagai “fund manager” yang kemudian akan melabur ke dalam sebuah syarikat yang berdaftar di Australia dan tersenarai di dalam Australian Stock Exchange.

Manakala untuk pelaburan melalui
penerbitan Sukuk, sebuah syarikat yang berdaftar di Amerika Syarikat akan menerbitkan Sukuk dan sebuah syarikat yang berdaftar di Singapura akan bertindak sebagai “Manager”.

Keuntungan atau dividen yang ditawarkan juga adalah sangat menarik di antara 15 peratus setahun bagi pelaburan Sukuk dam pelaburan melalui tabung amanah.

Bagi pelaburan melalui short term note, keuntungan yang dijanjikan adalah sebanyak 20 peratus keuntungan sehingga ke 24 peratus setahun.

Namun sejak 2019 pelabur-pelabur tidak menerima sebarang keuntungan dijanjikan sebaliknya pejabat lima syarikat berkenaan telah ditutup.

Author

Tun Puteh Wanti

View all posts

View all posts


Saman fitnah: Muhyiddin fail pernyataan pembelaan pada 17 Jan

KUALA LUMPUR: Tan Sri Muhyiddin Yassin telah memfailkan pernyataan pembelaan dalam saman fitnah difailkan Perdana Menteri, Datuk Seri Anwar Ibrahim di Mahkamah Tinggi di sini, pada 17 Januari lepas.

Saman itu berhubung ucapan didakwa berbaur fitnah mengenai Anwar menerima gaji sebanyak RM15 juta semasa berkhidmat sebagai Penasihat Ekonomi Negeri Selangor.

Peguam Datuk S.N. Nair yang mewakili Anwar selaku plaintif berkata semasa pengurusan kes secara dalam talian di hadapan Penolong Pendaftar Nur Shasha Hidayah Nor Azahar hari ini, mahkamah mengarahkan anak guamnya memfailkan jawapan kepada pernyataan pembelaan pada 16 Feb ini.

“Mahkamah menetapkan pengurusan kes seterusnya pada 23 Feb secara dalam talian di hadapan penolong pendaftar yang sama,” katanya menerusi aplikasi WhatsApp.

Anwar turut diwakili peguam Jaden Phoon Wai Ken dan Wong Guo Jin manakala peguam Chetan Lachman Jethwani mewakili Muhyiddin sebagai defendan.

Dalam saman itu, Anwar, 75, mendakwa pada 5 Disember lepas, Muhyiddin, Pengerusi Perikatan Nasional (PN) telah membuat kenyataan fitnah itu dalam satu ucapan semasa ‘Grand Finale Perikatan Nasional Padang Serai’ di Taman Selasih, Kulim sebagai menyokong calon PN, Datuk Azman Nasrudin bagi Pilihan Raya Umum ke-15 dengan ratusan pengunjung telah menghadiri ceramah tersebut.

Sehubungan itu, Anwar menuntut Muhyiddin antaranya ganti rugi am, ganti rugi teruk, ganti rugi teladan, ganti rugi pampasan selain perintah injunksi untuk menghalangnya daripada terus menerbitkan atau mengedarkan kenyataan fitnah serupa. – BERNAMA


Lebih 300,000 permohonan diterima di bawah program PerantiSiswa

KOTA BHARU: Kementerian Komunikasi dan Multimedia menjangka penyerahan peranti di bawah Program PerantiSiswa Keluarga Malaysia dapat diselesaikan pada bulan November ini.

Menterinya Tan Sri Annuar Musa berkata sehingga semalam pihaknya telah menerima lebih 300,000 permohonan dalam fasa satu dan dua, dan jadual untuk penyerahan fasa satu sedang giat diatur.

“Seboleh-bolehnya dalam masa dua minggu ini iaitu dalam bulan September dapat selesai, bagi membolehkan pada Oktober kita mula menyampaikan peranti bagi pemohon-pemohon di fasa kedua.

“Jumlah permohonan agak besar mengakibatkan urus setia menghadapi sedikit masalah, dan agak perlahan dalam memproses permohonan,” katanya kepada pemberita selepas Sesi Pengagihan Peranti Siswa di Kolej Matrikulasi Kelantan di Kok Lanas di sini hari ini.

Katanya permohonan peranti itu tidak akan ditolak, sebaliknya semakan pusingan kedua akan dibuat, dan permohonan perlu memenuhi syarat berdasar pengkalan data, memandangkan ramai juga yang bukan daripada golongan berpendapatan rendah B40 yang membuat permohonan.

“Persatuan-persatuan pelajar dan pentadbir sekolah di universiti boleh membantu untuk membuat pengesahan berdasarkan kepada rekod atau temu ramah secara fizikal terutama apabila kolej serta universiti dibuka pada bulan Oktober nanti.

“Kementerian mendapati ada pemohon bukan dalam kalangan B40, dan perlu membuat semakan pusingan kedua bagi memastikan penerima peranti memenuhi kriteria yang ditetapkan,” katanya.

Beliau berkata data sedia ada kadangkala tidak semestinya tepat, kerana kemungkinan ada pemohon misalnya ibu bapa bercerai, dan rekod asal bukan B40 atau hilang pekerjaan semasa COVID-19 juga perlu dipertimbangkan.

Katanya PerantiSiswa Keluarga Malaysia memilih jenama bereputasi tinggi dan spesifikasi terkini dalam pasaran dengan waranti tertentu. – BERNAMA


588 NGO tolak PH, Anwar Ibrahim sebagai PM

KUALA LUMPUR: Sebanyak 588 gabungan bukan kerajaan (NGO) di Malaysia menolak Pakatan Harapan (PH) dan Pengerusinya, Datuk Seri Anwar Ibrahim sebagai Perdana Menteri (PM) Malaysia ke-10.

Pendirian ini dinyatakan menerusi satu diskusi sebagai reaksi selepas 102 NGO di bawah Jaringan NGO Melayu Islam semalam menyatakan pendirian menyokong Anwar sebagai calon PM ke-10.

Wakil 588 NGO, Dr Hasan Hamzah iaitu Presiden Yayasan Pembangunan Buku Negara berkata, diskusi ini turut menyatakan sokongan padu kepada kepimpinan Datuk Seri Ismail Sabri Yaakob sebagai PM ke-10.

“Kami sepakat Ismail Sabri adalah PM yang tepat, lebih stabil dalam menyelesaikan masalah dan keresahan rakyat selepas melihat kerajaan 22 bulan, kerajaan 17 bulan, kerajaan langkah itu, kerajaan langkah ini, lompat katak dan sebagainya.

“Secara keseluruhan kerajaan selepas PRU15 haruslah benar-benar boleh stabil.

“Selepas PRU15 saya harap kita tamatkan segala isu yang boleh guris hati Melayu dan orang Islam,” katanya kepada media.

Turut hadir, Ketua Aktivis Persatuan Pengguna Islam Malaysia (PPIM), Datuk Nadzim Johan;  Pengarah dan Ahli Lembaga Yayasan Basmi Kemiskinan, Zulhairy Jamaluddin.

Juga hadir, Pengerusi Sekretariat Gabungan NGO Selangor, Datuk Nadzilah Idris; Presiden BARA, Anas Sudin dan Pengerusi Galeri Pusaka Moyang, Wan Ahmad Arshad.

Dalam pada itu, Nadzilah berkata, jika PH menang, semua 588 NGO sepakat untuk menjadi kumpulan pendesak yang akan mementingkan hak dikembalikan kepada Melayu dan Islam.

“Tak akan satu saat pun kami benarkan Anwar jadi PM, dengan segala kerosakan yang dibuat PH ketika 22 bulan memerintah cukuplah,” katanya.

Sementara itu, menurut kenyataan media NGO berkenaan, sebanyak 14 kes melibatkan pemimpin-pemimpin PH satu persatu ditarik balik atau dibuang begitu sahaja walaupun ada yang sudah separuh jalan dibicarakan di mahkamah dalam tempoh 22 bulan mereka memerintah.

“Agaknya kalau lima tahun berkuasa semua rakan yang melakukan kesalahan dibebaskan, semua musuh yang tidak melakukan kesalahan pula disumbat ke penjara, inilah kebimbangan yang rakyat sepatutnya gusar sebelum menyatakan sokongan.

“Kerana itu, Rafizi Ramli berani ugut KP SPRM akan memburunya selepas PH menang nanti kerana SPRM cuba jalankan siasatan ke atas harta Rafizi,” katanya.

Menurutnya lagi, berbanding Ismail Sabri, beliau tidak campur tangan dan terpaksa melihat rakan politiknya dibawa ke penjara.

Katanya, Ismail Sabri juga mendengar denyut nadi rakyat ketika keadaan mudarat dengan membenarkan pengeluaran kedua KWSP serta sekali lagi mendengar kehendak rakyat mahu kestabilan.

“Beliau membuat keputusan membubarkan Parlimen demi mendapat keadilan demokrasi dan kestabilan politik agar negara tidak berlanjutan terumbang ambing walaupun keputusannya ditentang hebat pembangkang.

“Beliau juga bukan pengkhianat parti yang dijunjungnya sejak berpuluh tahun, walaupun ada kelemahan tetapi tetap setia terhadap BN, jatuh dan bangun bersama BN,” katanya.

Author

Tun Puteh Wanti

View all posts

View all posts


Dua lelaki ditahan terlibat samun berrkumpulan di Iskandar Puteri

JOHOR BAHRU: Tidak sampai 24 jam, dua lelaki berjaya ditahan dipercayai terlibat dalam kejadian samun berkumpulan di hadapan lobi sebuah bangunan kondominium, Puteri Harbour, dekat Iskandar Puteri, empat hari lepas.

Ketua Polis Daerah Iskandar Puteri, ACP Rahmat Ariffin berkata, hasil siasatan mendapati kedua-dua warga tempatan itu dipercayai terlibat dalam satu kejadian samun melibatkan seorang lelaki pada 9.45 pagi, hari sama.

Beliau berkata, suspek berusia 40 dan 45 tahun itu ditahan di sekitar Iskandar Puteri masing-masing pada 10.15 pagi dan 9 malam, pada hari yang sama.

Polis turut merampas wang tunai RM10,000 dan parang yang dipercayai digunakan dalam kejadian itu, kata Rahmat dalam kenyataan hari ini.

“Kedua-dua lelaki yang ditahan mengaku terlibat dalam kes itu dengan melanggar kereta seorang lelaki dan mencederakan mangsa dengan parang.

“Siasatan masih diteruskan untuk mencari tiga lagi individu dipercayai masih bebas,” katanya.

Seorang daripada suspek ditahan mempunyai rekod jenayah lampau samun dan kedua-dua suspek direman mulai semalam hingga 18 Mac ini.

Rahmat berkata, mangsa yang bekerja sebagai peniaga dalam talian, mengalami kecederaan di kepala selepas ditetak dalam kejadian itu, bagaimanapun stabil dan telah dibenarkan pulang daripada sebuah hospital swasta.

Kes disiasat di bawah Seksyen 395/397 Kanun Keseksaan (Rompakan Berkumpulan).

Rahmat berkata, orang ramai yang menyaksikan kejadian itu dikehendaki tampil ke Ibu Pejabat Iskandar Puteri bagi membantu siasatan.

Terdahulu, tular sebuah video berdurasi lebih dua minit memaparkan tiga lelaki bersenjatakan parang menyerbu sebuah kereta dengan dua kereta lain menghalang hadapan dan di belakang kereta tersebut. – BERNAMA


Joe Ee mahu fokus pelajaran, janji tampilkan aksi terbaik di Sukan Asia

SEPANG: Selepas mencipta sensasi dan melakar sejarah sebagai gimnas Malaysia pertama membawa pulang dua emas individu di Sukan Komanwel Birmingham 2022, gimnas muda negara Ng Joe Ee mahu kembali menumpukan perhatian terhadap pelajarannya.

Gimnas berusia 16 tahun itu bagaimanapun berkata beliau tetap akan bekerja keras dan berlatih bersungguh-sungguh bersama jurulatih Rusia, Yulia Ivanova dan Udia Legotina bagi memastikan prestasinya lebih baik pada temasya Sukan Asia pada tahun hadapan.

Pelajar Tingkatan Empat Sekolah Menengah Kebangsaan (SMK) Puteri Titiwangsa itu masih belum mengetahui sekiranya beliau akan mewakili negara bagi menyertai Kejohanan Gimnastik Antarabangsa di Sofia, Bulgaria bermula September ini.

“Sudah semestinya lepas ini saya mahu tumpu kepada pelajaran sebab tahun hadapan saya akan ambil Sijil Pelajaran Malaysia (SPM), jadi perlu beri tumpuan dalam pelajaran sebab sudah setengah tahun fokus pada sukan.

“Sangat gembira menang dua pingat emas sebab ini pengamalan pertama ke Sukan Komanwel dan saya mahu berterima kasih kepada kedua-dua jurulatih (Yulia dan Udia), Persekutuan Gimnastik Malaysia (MGF), Institut Sukan Negara (ISN), Majlis Sukan Negara (MSN), keluarga dan rakan-rakan atas sokongan tanpa henti,” katanya ketika ditemui pemberita di Lapangan Terbang Antarabangsa Kuala Lumpur (KLIA) di sini, pada Selasa.

Pada Sabtu, Joe Ee menyumbangkan emas kelima melalui disiplin bola dan selang beberapa jam kemudian menghadiahkan pingat emas keenam menerusi disiplin riben sekali gus menyaksikan Malaysia berjaya mencapai sasaran enam emas pada edisi Sukan Komanwel kali ini.

Dalam pada itu, gimnas negara Izzah Amzan berharap dapat memperbaiki ranking dunia sekiranya beliau dapat mewakili negara pada Kejohanan Gimnastik Antarabangsa di Sofia, Bulgaria yang akan berlangsung, bulan hadapan.

Beliau yang berkemungkinan membuat penampilan ketiganya di kejohanan antarabangsa berkenaan berjaya menduduki ranking ke-67 pada penampilan sulungnya di Sofia, Bulgaria pada 2018 dan ranking ke-57 pada penampilan kedua di Baku, Azerbaijan tahun berikutnya.

Terdahulu, Izzah berjaya memenangi pingat gangsa menerusi acara disiplin belantan di Arena Birmingham.

Sementara itu, Delegasi Teknikal Sukan Gimrama MGF Petrina Low Lai Hun menzahirkan kegembiraannya atas kejayaan skuad gimrama negara dan berharap pasukannya mampu meneruskan kecemerlangan pada masa akan datang.

“Saya yakin jurulatih Yulia juga gembira sebab mereka (atlet gimnas) berlatih bersungguh-sungguh kerana pada hari pertama dan kedua menyaksikan pertandingan yang sukar, jadi akhirnya pada hari ketiga mereka menunjukkan kesungguhan dalam beraksi dan membawa pulang pingat,” katanya. – BERNAMA


Rafidah bantu wanita B40 miliki tas tangan jenama idaman

KUALA LUMPUR: Ramai usahawan berjaya lahir selepas memanfaatkan sepenuhnya Facebook dan platform media sosial lain.

Hikmah tempoh COVID-19 dan rakyat terbatas pergerakan, usaha mencari rezeki di atas talian semakin berkembang pesat.

Namun bagi Nor Rafidah Khairuddin yang bermula sebagai ‘Personal Shopper’ telah menggunakan medium Facebook Page – Branded untuk mempamer dan menjual barangan berjenama sejak 2014.

Ketika itu dia menetap di Montreal, Kanada sebelum pulang ke Malaysia membuka butik fizikal di Kuala Lumpur pada 2018 lalu menubuhkan jenama Sellection.

Ia disusuli dengan mewujudkan domain laman sesawang www.sellection.com, iaitu platform beli-belah dalam talian yang dipercayai ramai di Malaysia.

Menariknya, jenama ini menyediakan pelan pembayaran ansuran sebanyak tiga hingga enam kali buat semua pelanggan sejajar impian Rafidah mahu semua wanita khususnya B40 untuk merasai jenama idaman mereka.

Menggunakan tagline ‘Embracing Confidence’ atau meraikan keyakinan, ia berjaya merealisasikan impian ramai wanita serta lelaki untuk memiliki barangan berjenama antarabangsa serta kekal bergaya dan berkeyakinan.

Bersempena kedatangan tahun baharu 2023, Sellection melancarkan Boxing Day Sellection yang sudah bermula pada 23 Disember lalu hingga 3 Januari 2023.

Pengasas dan Ketua Pegawai Operasi (COO) Sellection Sdn Bhd, Nor Rafidah berkata, Boxing Day Sellection menawarkan pelbagai koleksi tas tangan berjenama daripada Coach, Michael Kors, Kate Spade, Fossil dan pelbagai lagi.

“Untuk #SistersdiMalaysia (pelanggan Sellection) saya pelawa untuk beli-belah tas tangan berjenama dari Amerika Syarikat yang diperakui kualitinya sempena musim sejuk ini.

“Kempen Boxing Day Sellection ini sudah bermula sejak 23 Disember lalu hingga 3 Januari depan. Barang yang dipesan dijangka tiba pada 20 Januari.

“Kempen kali ini menawarkan pelbagai koleksi daripada Coach, Michael Kors, Kate Spade, Fossil, Tory Burch, Tumi, dan Marc Jacobs. Sekarang semua berpeluang untuk memakai tas tangan berjenama dengan harga promosi yang terbaik dan bayaran ansuran tiga hingga enam kali pun disediakan,” katanya dalam satu kenyataan.

Beliau kini berada di New York, Amerika Syarikat aktif membuat sesi siaran langsung di media sosial untuk berkongsi pengalaman ‘winter shopping’ bersama pelanggannya.

Menurut Nor Rafidah, Sellection menawarkan hanya koleksi asli dan baru dari luar negara.

“Sellection telah membantu ramai wanita dan lelaki untuk memiliki barangan berjenama yang eksklusif pada harga mampu milik dan pastinya menaikkan keyakinan dan personaliti peribadi. Kini tidak lagi hanya dimiliki oleh golongan tertentu sahaja.

“Membeli barangan berjenama ini adalah kerana kualiti dan ketahanan material. Selain dapat meningkat keyakinan diri, boleh menjadikan tas tangan sebagai ‘self reward’,” katanya.

Semua pembelian melalui tempahan awal (Pre Order) boleh terus dilakukan di laman sesawang www.sellection.com atau boleh ke Butik Sellection juga terletak di Wangsa 118, Wangsa Maju dan boleh dikunjungi secara ‘walk-in’.

Maklumat lanjut mengenai Sellection dan Boxing Day Sellection boleh didapati di akaun media sosial rasmi Sellection iaitu FB Page: Branded Handbags by Rafidah www.facebook.com/brandedhandbagsbyrafidah dan IG: @sellectioncom

Author

Tun Puteh Wanti

View all posts

View all posts


Penganggur direman tujuh hari lepas tikam ibu kandung

MELAKA: Seorang penganggur direman tujuh hari bermula hari ini sehingga Selasa depan selepas didakwa menikam ibu kandungnya dalam satu kejadian di Kampung Paya Luboh, Tanjung Kling semalam.

Tempoh reman sehingga 12 Julai terhadap suspek berusia 38 tahun itu dikeluarkan Majistret Mazana Sinin.

Perintah reman terhadap lelaki itu dikeluarkan bagi membolehkan kes tersebut disiasat di bawah Seksyen 302 Kanun Keseksaan kerana membunuh.

Semalam, akhbar melaporkan gara-gara mendengar ‘bisikan’, seorang penganggur tergamak menikam ibu kandungnya sendiri.

Ketua Polis Melaka Datuk Zainol Samah dipetik sebagai berkata mangsa yang merupakan pesara guru, Rozizah Md Dom, 63, maut di tempat kejadian selepas ditikam di bahagian kiri dan kanan lehernya oleh suspek menggunakan pisau pemotong sayur dalam kejadian kira-kira 3.05 petang itu. – BERNAMA

Author

Laini MN

View all posts

View all posts


Padam ‘posting’ dalam tempoh 24 jam atau hadapi tindakan mahkamah – Sanusi

ALOR SETAR: Menteri Besar Kedah, Datuk Seri Muhammad Sanusi Md Nor memberi tempoh 24 jam kepada pemilik akaun media sosial memadam posting (hantaran) mereka yang memberi gambaran kerajaan negeri terbabit dengan skandal beras tempatan bernilai RM100 juta.

Beliau berkata, sekiranya gagal berbuat demikian, pihaknya akan mengarahkan pasukan peguam ‘memburu’ semua pemilik akaun itu untuk tindakan mahkamah.

“Ia termasuk kepada akhbar yang membuat laporan tergantung memberi gambaran yang salah kepada orang ramai termasuk pada wartawan yang menulis berita itu termasuk syarikat akhbar menerbitkan berita itu.

“Kepada orang yang memanjangkan berita yang tidak benar itu supaya menjadi satu pengajaran kepada orang ramai,” katanya pada sidang media selepas mesyuarat Exco di Wisma Darul Aman di sini, hari ini.

Kelmarin media melaporkan, Suruhanjaya Pencegahan Rasuah Malaysia (SPRM) memulakan siasatan kepincangan dalam pengedaran beras negara selepas berjaya membongkar kegiatan penipuan pembekalan 28,000 tan beras bernilai RM100 juta di Kedah.

Difahamkan, kegiatan penipuan di Kedah itu terbongkar apabila SPRM mengesan berlaku aktiviti mencurigakan dan berunsur rasuah membabitkan satu syarikat yang mendapat kontrak pembekalan beras daripada sebuah syarikat pertanian milik kerajaan negeri bernilai lebih RM100 juta setahun kira-kira tujuh tahun lalu bagi pembekalan beras di Semenanjung Malaysia.

Mengulas lanjut, Muhammad Sanusi mendakwa sejak akhir-akhir ini berlaku kecenderungan apabila berlaku kegagalan di peringkat agensi persekutuan atau kementerian maka mereka akan mencari ‘kambing hitam’ untuk diletakkan kelemahan itu.

“Contohnya adalah laporan berkaitan dengan kawal selia beras. Bila berlaku ketidakcukupan beras tempatan di pasaran, berlaku kenaikan harga beras import mereka akan cari ‘kambing hitam’, siapa nak dipersalahkan.

“Oleh kerana kebanyakan padi dan beras ini di tanam di Kedah. Maka mata orang ramai tertumpu di Kedah… seolah-olah Kedah ini gagal dalam kawal selia padi dan beras. Sebenarnya semua itu di bawah bidang kuasa Kerajaan Persekutuan, terutama Kementerian Pertanian dan Keterjaminan Makanan,” katanya.

Beliau berkata, laporan dikeluarkan media tertentu mengenai anak syarikat kerajaan negeri kononnya terdapat penipuan kontrak beras tempatan bernilai RM100 juta dilontarkan ke tengah-tengah masyarakat tanpa penjelasan yang sewajarnya.

Katanya, laporan itu tergantung seolah-olah peristiwa itu berlaku kelmarin.

“Padahal ia berlaku 2016. Tahun itu saya duk pikul beras sungguhlah. Tapi di kem pelarian, saya pada masa itu buat misi kemanusiaan di kawasan bencana. Memang saya duk pikul beras masa itu. Tapi di tempat lain lah.

“Saya pun tak jadi ADUN lagi pun. Jadi bila lontaran itu dikeluarkan atas kehendak siapa? Saya pun tak tahu, ghairahlah spekulasi dibina seolah-olah punca ketiadaan beras tempatan di Kedah ini punca dia Sanusi. Sorok beras, itu spekulasi yang cuba dibina oleh netizen ataupun cybertroopers.

“Saya pun akan bagi depa (mereka) ni popular atas petikan yang dibuat berdasarkan laporan itu… serbuan tak pakai ‘helmet’ ini saya akan buat balasan kerana mereka telah memburukkan kerajaan negeri seolah-olah perkara itu disebabkan oleh kerajaan negeri maka beras tempatan tak dak. Orang-orang yang tidak memakai helmet ketika membuat serbuan di media sosial akan diburu,” katanya. – Harian Metro

Author

Media Variasi

View all posts

View all posts


RM349,000 lesap mesin ATM diletup di Setia Alam

SHAH ALAM: Sebuah mesin pengeluaran wang automatik (ATM) milik sebuah bank di Setia Alam dekat sini diletupkan, sebelum wang tunai dianggarkan berjumlah RM349,000 dilarikan.

Ketua Polis Daerah Shah Alam, ACP Mohd Iqbal Ibrahim berkata, pihaknya menerima laporan berkaitan kejadian tersebut, kira-kira jam 6.48 pagi.

Beliau berkata pihaknya terus bergegas ke lokasi kejadian dan mendapati dua mesin ATM dalam keadaan rosak teruk, dipercayai telah diletupkan bagaimanapun hanya sebuah mesin ATM sahaja berjaya dibuka.

“Hasil siasatan setakat ini, tiga suspek dilihat telah memasuki premis ATM bank tersebut menaiki kereta jenis Mitsubishi ASX berwarna putih. Rakaman kamera litar tertutup (CCTV) di premis itu kabur dan tidak jelas, berikutan suspek telah menyembur spray cat berwarna hitam.

“Pihak forensik, Unit Pemusnah Bom (UPB) dan Post Balistic Investigation (PBI) turut dipanggil ke tempat kejadian, untuk membuat ‘flushing’ dan membantu siasatan. Pihak forensik menyatakan letupan dipercayai dihasilkan dengan cara tekanan gas,” katanya dalam satu kenyataan di sini hari ini.

Mohd Iqbal berkata, tiada kesan kebakaran dan kemalangan jiwa dilaporkan berlaku di tempat kejadian.

“Pihaknya kini sedang giat mengesan kesemua suspek dan kes diklasifikasikan mengikut Seksyen 436/379 Kanun Keseksaan. Sebarang maklumat berkaitan kes ini boleh disalurkan kepada pegawai Penyiasat kes ASP Mohammad Khairi di talian 012-2666025,” katanya. – BERNAMA


‘Kita berbahas atau masuk kelas membaca?’ soal Rafizi

CYBERJAYA: Tindakan Ahli Parlimen Bachok, Mohd Syahir Sulaiman yang mengambil masa agak lama apabila membaca beberapa petikan ketika bersemuka dalam Debat Model Baharu Ekonomi Malaysia dipersoal Menteri Ekonomi, Rafizi Ramli.

Perkara itu selepas Mohd Syahir mendakwa bahawa kerangka Ekonomi Madani dilancarkan Perdana Menteri, Datuk Seri Anwar Ibrahim tidak mempunyai identiti sendiri berikutan banyak persamaan dengan dokumen dari Bank Dunia, Tabung Kewangan Antarabangsa (IMF) serta Model Ekonomi Baru (MEB) yang pernah dibentangkan oleh bekas Perdana Menteri, Datuk Seri Najib Tun Razak.

“Berdasarkan pemerhatian, saya dengar ucapan Rafizi dalam bahasa Melayu, saya rujuk teks ucapan dalam bahasa Inggeris dan teks ucapan Perdana Menteri ketika peluncuran Ekonomi Madani, saya semak dengan dokumen seperti kertas dasar, nota polisi, nota nasihat, saranan dari IMF dan Bank Dunia kepada negara membangun seperti Malaysia.

“Saya dapati terlalu banyak persamaan, perkataan ke perkataan, saya tak kata Anwar dan Rafizi meniru, tetapi saya kata banyak yang sama, persoalannya apakah kiblat dasar ekonomi Anwar dan Rafizi?” soal Mohd Syahir seperti dilapor Utusan Malaysia.

Beliau kemudian membaca beberapa petikan daripada beberapa laporan bagi membandingkannya dengan dasar ekonomi kerajaan ketika ini, walaupun diajukan mengenai keberkesanan model ekonomi oleh moderator.

“Ini bukan dokumen kerajaan, tapi perkataan sama, dan ini bukan model saya. Ini IMF dan Bank Dunia, dia suruh buat tiga empat perkara sama.

“Kita kena ada identiti, model kena ada hala tuju, nak pergi mana, kena ada identiti, kena patriotik. Macam saya, matlamatnya dan terasnya datang dari hati saya sendiri, saya rujuk kepada kestabilan nasional melalui dasar ekonomi serampang dua mata iaitu pembasmian kemiskinan dan penstrukturan semula masyarakat,” katanya.

Tindakannnya itu bagaimanapun dikritik oleh Rafizi kerana tidak menjawab soalan moderator.

“Saya pelik kita berbahas ke kelas membaca hari ini, sebab itu saya ajak berbahas sebab ada rekod daripada orang Presiden PAS. Sekarang orang paling pandai dalam PAS pun moderator tanya soalan lain, dia tak jawab tapi pusing-pusing,” kata Rafizi.

Beliau kemudian berkata, dasar kerajaan ketika ini mempunyai beberapa persamaan dengan MEB yang dilancarkan Najib pada 2010 namun ia ditambah baik selepas mengenal pasti punca kepada kegagalan model terdahulu.

“Kita perlu pelajari dan elak cara pentadbiran terdahulu melonjakkan kegiatan ekonomi ke arah nilai tinggi dengan ambil jalan ke arah projek mega, sebab itu, kita ada beberapa projek skala besar termasuklah MRT, ECRL dan 1MDB.

“Akhirnya kita tahu sebenarnya tak menyelesaikan masalah struktur tapi hanya kosmetik untuk memberi gambaran bahawa negara kita sedang rancak ekonomi dan sekarang tanggung hutang,” katanya.

Beliau berkata, kerajaan persekutuan ketika ini memastikan projek swasta yang dilaksanakan adalah berdaya saing dan tidak melibatkan peruntukan rakyat.

Malah, beliau memaklumkan, MEB 2010 banyak menggunakan perunding luar sekali gus mengetepikan khidmat penjawat awam.

“Sebab itu pendekatan kita cukup berbeza, setiap satu kerangka diluncurkan setakat ini baik Ekonomi Madani, Pelan Peralihan Tenaga Baharu, baik Kajian Separuh Penggal tidak ada satu pun yang dibuat oleh perunding.

“Jadi Syahir cuba memberi persepsi ini seolah-olah ditiru. Sila bercakap kepada penjawat awam yang bertungkus lumus membuat kerja ini.

“Ada juga beberapa model ekonomi pada 2010 yang tidak mengambil kira beberapa perkara seperti gaji rendah, model itu langsung tak menyentuh mengenai gaji, sebab itu 12 tahun masalah gaji makin buruk.

“Sebab itulah pendekatan kita memastikan kerajaan campur tangan terus masalah gaji, ia bukan masalah sampingan. Ia masalah pokok yang perlu ditangani dengan cepat, ada perbezaan jelas, pendekatan telah dilaksanakan sekarang kerana telah kita ambil teladan daripada kegagalan model 2010,” ujarnya.

Author

Fazleen Safina Abd Jamil

View all posts

View all posts


Belum dapat ilham untuk bubar Parlimen – Ismail Sabri

NEW YORK: Ketika spekulasi mengenai tarikh Pilihan Raya Umum Ke-15 semakin kencang, Datuk Seri Ismail Sabri Yaakob belum membuat keputusan bila beliau akan membubarkan Parlimen.

Perdana Menteri berkata sebarang keputusan mengenai tarikh pembubaran Parlimen bergantung kepada perbincangan dalam kalangan pemimpin tertinggi UMNO pada 30 Sept ini.

“Pada 30 hari bulan, petang ada (mesyuarat) Top 5 dan biro politik, malam ada MT (Mesyuarat Tertinggi). Jadi kita tunggulah,” katanya pada sidang media di akhir lawatan kerja empat hari ke Amerika Syarikat.

Ismail Sabri, yang juga Naib Presiden UMNO, berkata beliau belum mendapat maklumat mengenai agenda mesyuarat MT UMNO.

“Saya pun tak tahu apa agenda MT dan sebagainya. Jadi malam tu lah kita akan bincang,” katanya.

Top 5 merujuk kepada Presiden, Timbalan Presiden dan tiga Naib Presiden UMNO.

Ditanya sama ada beliau sudah mendapat ilham bila akan membubarkan Parlimen semasa berada di bandar raya ini dan adakah ia semakin dekat, Ismail Sabri menjawab “belum lagi.”

“Saya berjalan di sekitar Central Park dan kagum dengan bagaimana kawasan hijau seluas 832 ekar di tengah-tengah bandar raya ini dikekalkan dan dipulihara” katanya.

Perdana Menteri berkata jika di Malaysia, pasti akan ada cadangan di atas meja beliau untuk membangunkan kawasan seumpama itu.

“Saya mendapat inspirasi bagaimana untuk memulihara kawasan hijau kita. Namun untuk pilihan raya, saya tidak mendapat apa-apa inspirasi,” katanya sambil tersenyum. – BERNAMA


Bukit Tinggi, Janda Baik dilanda fenomena kepala air

KUANTAN: Hujan lebat menyebabkan 15 premis perniagaan dan lima rumah di Bukit Tinggi serta Janda Baik di Bentong dekat sini dilanda fenomena kepala air petang semalam.

Pegawai Pertahanan Awam (APM) Daerah Bentong, Leftenan (PA) Azizah Husain berkata, pihaknya dimaklumkan insiden di Bukit Tinggi berlaku pada kira-kira 6 petang.

“Kejadian berlaku selama hampir sejam dan penduduk mula membersihkan premis perniagaan dan rumah mereka kerana disaluti lumpur yang dibawa kepala air sekitar 7 malam,” katanya ketika dihubungi.

Kerja pembersihan turut dibantu oleh pihak berkuasa termasuk APM, Polis Diraja Malaysia, Jabatan Bomba dan Penyelamat serta Jabatan Kebajikan Masyarakat.

Azizah berkata insiden tidak melibatkan mangsa dan tiada pusat pemindahan sementara dibuka.

Sementara itu, Jabatan Kerja Raya Bentong melalui media sosial memaklumkan laluan FT68 di jalan lama Kuala Lumpur-Bentong berhampiran simpang Janda Baik ditutup sementara kepada semua kenderaan kerana berlaku runtuhan sepanjang 100 meter.

Orang ramai boleh menggunakan Lebuhraya Kuala Lumpur-Karak sebagai laluan alternatif. – BERNAMA


PBD komponen penting bantu kembangkan prestasi murid

KUALA LUMPUR: Pelaksanaan Pentaksiran Bilik Darjah (PBD) di dalam Pentaksiran Berasaskan Sekolah (PBS) dilihat menjadi komponen penting dalam membina dan mengembangkan potensi murid, khusus dengan adanya langkah intervensi.

Menteri Kanan Pendidikan Datuk Dr Radzi Jidin berkata pelaporan baharu PBD bagi setiap mata pelajaran di sekolah mempunyai tiga aspek meliputi penguasaan mata pelajaran, ujian akhir tahun dan komponen usaha murid dalam memberi pelaporan menyeluruh terhadap prestasi murid.

“Kerana terdapat situasi ibu bapa lihat anaknya rajin tetapi apabila sampai masa keputusannya tidak tinggi. Melalui tiga pendekatan ini, jika anak kita dapat tahap penguasaan lima (markah penilaian), ujian akhir tahun (dua) dan usaha (enam) bererti anak murid itu adalah seorang pelajar yang rajin.

“Namun, terdapat beberapa topik pada mata pelajaran itu yang dia sangkut. Maka, dengan adanya pelaporan PBD ini, di situ kita dapat bantu murid itu,” katanya pada program Ruang Bicara terbitan BernamaTV yang disiarkan pada Selasa.

Radzi berkata PBD jika dibandingkan dengan sistem pembelajaran sebelum ini, dilihat mampu mengembangkan potensi murid secara total berikutan prestasi mereka tidak diukur dan terhad hanya kepada peperiksaan semata-mata.

“Anak-anak kita ini mempunyai kekuatan masing masing dan kita perlu pastikan supaya kita tidak ‘bunuh’ potensi anak-anak ini di peringkat yang terlalu awal.

“Sebelum ini, kalau lihat keputusan UPSR, maka itulah (keputusannya), tiada langkah intervensi. Di situ berlakunya perkara seperti murid yang tidak boleh membaca meskipun sudah di peringkat sekolah menengah, kerana tiada langkah intervensi dilakukan bagi menangani perkara ini,” katanya.

Pada April tahun lepas, Radzi telah mengumumkan pemansuhan sepenuhnya Ujian Pencapaian Sekolah Rendah (UPSR) mulai 2021 sekali gus memberi tumpuan terhadap pemerkasaan PBS manakala kemasukan ke sekolah berasrama penuh dan sebagainya mulai 2022 adalah berdasarkan Pentaksiran Kemasukan Sekolah Khusus (PKSK). – BERNAMA


Kereta bawa pendatang asing terlibat kemalangan, pemandu ditahan

BESUT: Seorang lelaki tidak sempat menerima habuan membawa 10 pendatang asing tanpa izin, apabila dia ditahan polis selepas kereta Perodua Alza dipandunya terlibat dalam kemalangan jalan raya di Kampung Tok Dor dekat sini semalam.

Ketua Polis Daerah Besut Supt Abdul Rozak Muhammad berkata dalam kejadian pada 7.20 pagi itu, suspek yang ‘menyumbat’ 10 penumpang (semua lelaki) dalam kereta tersebut, dikatakan ditawarkan upah RM1,200 bagi membawa pendatang asing itu dari Chiku di Gua Musang, Kelantan ke Gambang, Pahang.

“Suspek dikatakan terlelap semasa memandu menyebabkan keretanya melanggar belakang sebuah kereta Proton Persona di hadapannya. Kereta yang dilanggar tersebut kemudian hilang kawalan lalu bertembung dengan sebuah kereta Proton Wira dari arah bertentangan.

“Tiga pendatang asing tanpa izin yang cuba melarikan diri dari tempat kemalangan berjaya diberkas oleh orang awam, manakala pemandu dan seorang lagi pendatang asing yang mengalami kecederaan dihantar ke Hospital Besut,” katanya dalam kenyataan di sini hari ini.

Menurutnya empat pendatang asing tanpa izin (termasuk seorang yang cedera) yang gagal melarikan diri berusia 19 hingga 47 tahun ditahan bersama pemandu berusia 34 tahun itu, dan pihaknya masih mengesan enam lagi yang masih lolos.

Abdul Rozak berkata siasatan awal ke atas pemandu kereta itu mendapati pada Isnin lepas dia dihubungi seorang lelaki warganegara Thailand dikenali sebagai ‘Pak Do’ yang menawarkan upah untuk memandu dan membawa pendatang asing tanpa izin menggunakan kereta Perodua  Alza yang disediakan Pak Do.

“Hasil semakan kesalahan lampau pemandu itu mempunyai dua rekod kesalahan dadah, manakala ujian saringan air kencing pula mendapati dia positif dadah jenis methamphetamine.

“Polis turut merampas empat biji pil berwarna kemerahan dipercayai pil kuda dan enam unit telefon bimbit,” katanya.

Abdul Rozak berkata lelaki itu ditahan dan disiasat di bawah Seksyen 4(5) Akta Kesalahan Keselamatan (Langkah-Langkah Khas) 2012, manakala pendatang asing tanpa izin ditahan di bawah Seksyen 51(5)(b) Akta Imigresen 1959/63 (Akta 155).

Menurutnya kes turut disiasat mengikut Seksyen 12(2) Akta Dadah Berbahaya 1952. – BERNAMA


Saya dah cuba yang terbaik tapi saya tak cukup bagus – Khairy Jamaluddin

CYBERJAYA: “Saya dah cuba yang terbaik tetapi saya tidak cukup bagus,” kata bekas calon Barisan Nasional kerusi Parlimen Sungai Buloh, Khairy Jamaluddin.

Ungkapan itu merujuk kepada kekalahannya pada Pilihan Raya Umum ke-15 (PRU15) apabila terpaksa akur dengan pilihan rakyat yang memberi mandat kepada pesaingnya dari Pakatan Harapan, Ramanan Ramakrishnan.

Tambah Khairy yang dikenali dengan panggilan KJ, pilihan raya merupakan platform asas demokrasi yang jelas memberi petanda kepada ahli politik sama ada mereka cukup baik dalam berkhidmat atau sebaliknya.

“Jika orang suka anda cukup atau tidak. Itu adalah peraturan dan anda perlu menerimanya apabila orang tidak fikir anda cukup bagus untuk mewakili mereka.

“Adakah ini penghujung jalan? Saya agak pasti bukan sebegitu. Tetapi saya ingin merenung perkara ini sebelum saya memikirkan apa yang saya perlu lakukan seterusnya.

“Sebenarnya, saya letih. Saya tidak mempunyai masa untuk berehat sejak saya diminta menguruskan pandemik. Dua tahun yang sukar untuk saya mengemudi negara keluar daripada Covid-19,” tulisnya menerusi hantaran di Instagram hari ini.

Tambah Khairy, peluang untuk berkhidmat pada negara dalam fasa kritikal merupakan satu keistimewaan yang besar buat dirinya.

Dalam pada itu, bekas Menteri Kesihatan itu turut berharap barisan pemimpin yang baharu dapat memberi jaminan terhadap tanah air ini khususnya dalam aspek kestabilan dan kemakmuran negara.

“Masih terdapat ketidaktentuan yang luar biasa di negara ini. Saya berharap orang yang telah dipilih bertindak dengan penuh hikmah dan belas kasihan. Negara memerlukan kestabilan dan kepimpinan lebih daripada sebelumnya. Saya doakan anda semua yang terbaik.

“Saya menantikan Piala Dunia di televisyen,” ujarnya.

Author

Diyana Rahip

View all posts

View all posts


Dua penyokong ditahan ketika perlawanan Perak FC, JDT

IPOH: Polis telah menahan dua lelaki melibatkan penyokong bola sepak dalam perlawanan separuh akhir pertama Piala Malaysia antara Perak FC dan Johor Darul Ta’zim (JDT) di Stadium Perak pada Khamis.

Ketua Polis Perak, Datuk Seri Mohd Yusri Hassan Basri berkata, tangkapan itu bagaimanapun hanya melibatkan kesalahan kecil tanpa sebarang isu rusuhan atau pergaduhan.

“Tangkapan hanya melibatkan dua individu sahaja dan itu pun melibatkan kesalahan kecil.

“Tindakan seterusnya telah diambil bagi tujuan siasatan,” katanya ketika dihubungi Sinar Harian pada Jumaat.

Sebaik tamat perlawanan, dua lelaki berkenaan dibawa keluar polis dari stadium dalam keadaan tangan bergari.

Perlawanan di hadapan 21,613 penonton itu berkesudahan dengan JDT mengatasi tuan rumah dengan jaringan 4-1.

Mengulas lanjut, Mohd Yusri berkata, aksi perlawanan berjalan dalam keadaan terkawal baik di dalam mahupun luar stadium tanpa sebarang insiden tidak diingini.

“Penyokong kedua-dua pasukan telah memberi kerjasama yang baik dengan mematuhi segala arahan pihak berkuasa,” katanya.

Dalam perlawanan itu, seramai 397 pegawai dan anggota polis termasuk Unit Simpanan Persekutuan (FRU) telah ditugaskan bagi mengawal ketat keadaan keluar masuk pemain dan penyokong.

Untuk rekod, pada April 2014, insiden pergaduhan besar membabitkan penyokong The Bos Gaurus dan Harimau Selatan tercetus di luar pekarangan stadium dalam aksi Liga Super yang berkesudahan Perak tumpas 0-1 kepada JDT di Stadium Perak.

Insiden berkenaan berulang pada Ogos 2016 apabila Perak sekali lagi tumbang di laman sendiri kepada JDT dengan jaringan sama dan turut menyebabkan kecederaan menimpa seorang petugas media. – Sinar Harian

Author

Media Variasi

View all posts

View all posts


Suka lompat kerusi, itu sikap Anwar – Syed Mohd Johan

KUALA LUMPUR: Jika tidak lompat parti, lompat kerusi pun jadilah! Nampaknya itulah pe’el PKR diterajui Presidennya, Datuk Seri Anwar Ibrahim.

Pengarah Komunikasi Pemuda UMNO Malaysia, Syed Mohd Johan Rizal Syed Unan Mashri, berkata, Anwar suka ‘melancong’ beberapa kerusi Parlimen.

Ibarat pepatah, bagaimana acuannya, begitulah kuihnya.

Beliau berkata, Parlimen Alor Setar seringkali menjadi sasaran PKR sebagai kerusi untuk golongan nomad parti mereka, yang juga bukan calon anak jati kawasan.

Menurutnya, PKR menjadikan kerusi Parlimen Alor Setar sebagai kerusi ‘pelancongan’ ahli politik mereka dengan menghantar orang dari luar kawasan sebagai calon.

“Bekas Ahli Parlimen (MP) Alor Setar dari PKR Chan Ming Kai, yang sebelum ini umum tidak mempertahankan kerusi itu, bukan anak tempatan. Ming Kai membesar di Ipoh menjadi wakil rakyat sebagai Ahli Dewan Undangan Negeri (ADUN) Simpang Pulai di Perak pada 2008 sebelum menjadi ADUN Indera Kayangan di Perlis pada 2013.

“Begitu juga MP PKR sebelum ini, Gooi Hsiao Leung orang Pulau Pinang yang dibawa ke Parlimen sama.

“Seolah-olah wakil PKR ini ‘pelancong’ yang sering berpindah-randah sesuatu kawasan. Ini jelas bukti bahawa PH bukan mengutamakan rakyat di mana mana kerusi yang diwakilinya,” katanya menerusi kenyataannya di sini.

Ketua Pemuda BN Alor Setar itu berkata, yang menjadi mangsa sebenar adalah pengundi kawasan itu, kerana tidak mempunyai wakil rakyat tetap selain pemimpin sukar berada di kawasan terutama ketika mereka diperlukan.

“Akhirnya, rakyat Alor Setar sendiri tidak mendapat manfaat peranan wakil rakyat yang sewajarnya dan ketinggalan.

“Kepada PH terutamanya PKR berhentilah menjadikan Parlimen Alor Setar ini tempat calon yang mahu dibuang dari kawasan lain. Parlimen Alor Setar dinilai sebagai ibarat ‘tong sampah’ pakai buang, pada mereka.

“Pengundi dan rakyat juga harus membuka mata memilih siapa yang berkhidmat dan siapa yang hanya setakat ‘tangkap muat’ memenuhi kerusi ahli Parlimen,” katanya.

Beliau turut dimaklumkan, akan ada ‘pelancong politik’ baharu akan dibuang ke Alor Setar untuk PRU15 ini.

“Kita perlukan wakil dari orang tempatan yang mengenali sepenuhnya tentang orang Alor Setar dan menyeru pengundi Alor Setar menolak mereka kali ini.

“Semasa BN menyandang Parlimen Alor Setar sehingga PRU12, ia diwakili orang tempatan, iaitu Datuk Chor Chee Heung, yang sepenuh masa menumpukan tenaga berkhidmat, dihormati dan disegani oleh semua lapisan masyarakat dan bangsa. Hanya BN yang tetap setia memperjuangkan kepentingan orang Alor Setar,” katanya.

Author

Tun Puteh Wanti

View all posts

View all posts


Remaja cekik adik hingga maut di Melaka pernah dibuli – Bapa

REMAJA 14 tahun yang dipercayai mencekik adiknya sehingga mati di Kampung Bukit Piatu, Melaka pada tengah hari Rabu dikatakan mengalami trauma akibat dibuli.

Bapa remaja tersebut memaklumkan, anak sulungnya itu juga mula meracau sejak beberapa bulan lalu.

Najli Yakob, 42, mendakwa, anaknya itu dibuli sejak Tingkatan Satu tetapi hanya mendiamkan diri sehinggalah berlarutan ke tahun ini dan semakin teruk sebelum mula mengadu kepadanya dan isteri.

“Dia kerap menelefon ibunya mengadu tetapi awalnya saya sangkakan keadaan biasa budak asrama sehinggalah terdapat kesan kecederaan, kami kemudian mengadu kepada sekolah serta membuat laporan polis.

“Dia mengadu dengan memberitahu dibuli oleh dua rakan senior termasuk dicekik ketika tidur, disimbah air dan juga ditendang selain dipukul,” katanya.

Dalam kejadian kira-kira 12 tengah hari itu, mangsa, Muhammad Haziq Damiri Najli, 9, yang merupakan anak ketiga dari empat beradik maut di lokasi dengan kesan kecederaan di muka, hidung dan leher.

IBU BAPA PERNAH DICEKIK

Tambah Najli, dia dan isterinya turut pernah dicekik beberapa kali sebelum ini, dan telah membawa remaja berkenaan menjalani rawatan kesihatan diperlukan termasuk kaedah perubatan Islam.

Najli berkata, sikap suspek mula berubah selepas mendakwa menjadi mangsa buli di sebuah sekolah Arab di Alor Gajah sejak tahun lalu, manakala perkara itu telahpun dilaporkan kepada pihak sekolah serta laporan polis dibuat.

“Pernah saya ambil dia dari sekolah dan setelah beberapa jam berada di rumah dia seperti naik gila apabila tiba-tiba melaungkan zikir Subhanallah dengan kuat berulang kali dalam keadaan mata terbeliak.

“Kemudian dia terkam dan cekik saya, memang umurnya 14 tahun tetapi tenaga dia seperti orang dewasa, isteri saya pun ada beritahu pernah dicekik di dapur dan memang susah nak lepas katanya, mujur adik-adiknya datang.

“Kita ni orang tua, kalau dia cekik kita masih boleh melawan tetapi budak memang susah, saya tengok rakaman televisyen litar tertutup (CCTV) memang dia (Muhammad Haziq) tak boleh (melawan), kejadian berlaku dalam tiga minit,” katanya memetik laporan Berita Harian.

Najli berkata, ketika kejadian dia di Terengganu atas urusan kerja manakala isterinya yang bertugas sebagai jururawat juga sedang bekerja.

Katanya, bagi mengelak perkara tidak diingini berlaku mereka memantau pergerakan dua beradik itu melalui televisyen litar tertutup (CCTV) yang dipantau menerusi telefon bimbit.

“Sebelum kejadian saya ada menelefon sama ada sudah makan atau belum, dia masih seperti biasa dan memberitahu sudah makan.

“Tidak sangka apa yang kami bimbangkan berlaku apabila menerusi rakaman CCTV melihat dia tiba-tiba mencekik adiknya yang ketika itu berada di sofa,” katanya.

Susulan kejadian itu, remaja 14 tahun berkenaan ditahan polis dan dibawa ke Kompleks Mahkamah Ayer Keroh pada pukul 10 pagi ini.

Ketua Polis Daerah Melaka Tengah, Asisten Komisioner Christopher Patit ketika dihubungi media tempatan berkata, siasatan kes dibuat mengikut Seksyen 302 Kanun Keseksaan.

“Kita masih menyiasat motif suspek melakukan perbuatan itu,” katanya.

Author

Fazleen Safina Abd Jamil

View all posts

View all posts


Mamak tersepit, susu naik harga

KUALA LUMPUR: Rakyat belum ‘merdeka’ dalam menanggung bebanan kenaikan kos barang keperluan asas yang meningkat saban hari.

Pengurus Restoran Ali Maju, Mohammad Ansor Ali meluahkan rasa bimbang dengan kenaikan kos yang berlaku hampir setiap minggu.

“Walaupun ia berlaku secara berperingkat, namun kenaikan tetap berlaku harga tepung naik, gula naik, minyak masak botol naik.

“Bukan satu atau dua barang, air kotak, air tin juga naik.

“Dua tahun lalu, RM110 bagi 48 tin susu pekat, sekarang RM160 bagi 48 tin.

“Ini bermakna dahulu RM2.20 setin, sekarang RM3.40 setin itu harga yang dibeli pukal, harga pasaran RM4.30 setin.

“Seminggu ke dua minggu depan harga akan naik lagi,” katanya kepada MEDIA VARIASI.

Tambah Ansor, hendak berniaga dalam situasi kenaikan harga barang yang meningkat memberi tekanan.

“Gaji pekerja naik, kos naik ia satu cabaran buat majikan untuk memastikan perjalanan perniagaan tidak terjejas, ini ramai tidak tahu.

“Nak harap kawalan kos agak mustahil kerana semua pengeluaran barang ada kos, satu naik semua naik,” katanya.

Author

Tun Puteh Wanti

View all posts

View all posts


Seorang jemaah haji meninggal dunia di Makkah

MAKKAH: Seorang jemaah haji berusia 57 tahun meninggal dunia di sini pada 11.50 malam, 4 Jun lepas akibat kegagalan jantung.

Ketua Rombongan Haji Malaysia, Datuk Seri Syed Saleh Syed Abdul Rahman yang memaklumkan perkara berkenaan berkata, wanita berasal dari Raub, Pahang itu meninggal dunia di Pusat Rawatan Tabung Haji (TH) di sini.

“Jenazah Allahyarham disembahyangkan di Masjidil Haram selepas solat zuhur dan dikebumikan di Tanah Perkuburan Syariee, Makkah,” katanya dalam sidang media perkembangan operasi haji di Ibu Pejabat TH Makkah, Abraj Janadriyah di sini.

Beliau berkata, pihak kaunselor TH telah melawat suami Allahyarham yang juga berada di Makkah untuk menunaikan haji, selain TH akan menguruskan badal haji untuk Allahyarham.

Selain itu, Syed Saleh berkata ketika ini, 37 jemaah haji Malaysia sedang dirawat di Pusat Rawatan TH di Makkah manakala 10 lagi di Hospital Arab Saudi kerana mengalami masalah pernafasan dan jantung, jangkitan paru-paru, gangguan emosi, sakit kulit, sakit otot dan sendi.

Beliau turut memaklumkan sebanyak 22,800 atau hampir 72 peratus daripada 31,600 jemaah haji negara telah berada di Makkah sehingga hari ini.

Dalam perkembangan lain, Malaysia menjadi negara pertama yang menyediakan kemudahan mesin juruwang automatik (ATM) di bangunan penginapan jemaah haji.

Syed Saleh yang merasmikan ATM Alinma Bank di Abraj Janadriyyah di sini berkata, ia bakal memberikan kemudahan kepada 8,000 jemaah haji Malaysia di bangunan itu dan lokasi sekitar.

Beliau berkata, perkhidmatan kali pertama disediakan hasil rundingan TH dengan Alinma Bank dan Saudi Central Bank itu bagi memudahkan jemaah haji  membuat pengeluaran wang tanpa perlu berjalan jauh mencari mesin ATM di kawasan lain.

Katanya, TH akan meneruskan usaha bagi membolehkan perkhidmatan itu disediakan di bangunan-bangunan penginapan lain untuk kemudahan jemaah haji negara.

Menurutnya,TH dan Bank Islam Malaysia Berhad (BIMB) juga telah bersetuju untuk setiap transaksi, fi ditanggung BIMB bagi semua jemaah haji Malaysia. – BERNAMA


Kes tipu pakej haji: Polis tahan lima individu

KUALA LUMPUR: Lima termasuk dua wanita ditahan bagi membantu siasatan berhubung kes tipu tawaran pakej haji dan visa yang tidak wujud membabitkan hampir 400 bakal jemaah terkandas di Lapangan Terbang Antarabangsa Kuala Lumpur (KLIA) di sini, Khamis lepas.

Ketua Polis Daerah Wangsa Maju, Supt Ashari Abu Samah dalam kenyataan malam ini berkata, kesemua suspek warga tempatan berumur lingkungan 28 hingga 50 tahun itu ditahan setelah polis menerima 18 laporan kes penipuan pakej haji melibatkan kerugian RM683,500 setakat ini.

Menurutnya, satu laporan terbaharu berkenaan dakwaan penipuan pakej haji itu diterima Bahagian Siasatan Jenayah Komersial Ibu Pejabat Polis Wangsa Maju pada 7 Julai dan kes disiasat di bawah Seksyen 420 Kanun Keseksaan.

Ashari Abu berkata siasatan awal mendapati pengadu dalam laporan terbaharu itu mendakwa telah berurusan dengan suspek dari sebuah agensi pelancongan di Taman Danau Kota, Setapak dan telah membayar sebanyak RM35,000 ke akaun bank milik agensi pelancongan berkenaan.

Bagaimanapun agensi tersebut sering menunda tarikh penerbangan ke Makkah dari tarikh asal yang ditetapkan.

“Pada 7 Julai, mangsa telah ke Lapangan Terbang Antarabangsa Kuala Lumpur (KLIA) sebelum mendapati tiada sebarang tempahan tiket penerbangan ke Makkah dibuat atas nama mereka.

“Agensi berkenaan juga tidak membuat sebarang pemakluman malahan tiada wakil tampil memberi penjelasan berkaitan permasalahan dialami mangsa,” katanya.

Khamis lepas, kira-kira 380 bakal jemaah haji dilaporkan terkandas di KLIA ekoran ditipu sebuah agensi pelancongan yang dipercayai menggunakan visa furada dan tidak melalui Lembaga Tabung Haji. – BERNAMA


Menantu Muhyiddin nafi larikan diri

KUALA LUMPUR: Menantu kepada bekas Perdana Menteri, Tan Sri Muhyiddin Yassin, Datuk Seri Muhammad Adlan Berhan, menafikan beliau melarikan diri daripada pihak berkuasa dan menyatakan akan pulang ke tanah air bagi membantu siasatan.

Peguam Datuk Baljit Singh Sidhu yang mewakili Muhammad Adlan berkata, anak guamnya meninggalkan Malaysia secara sah dan sebelum itu tidak pernah ditangkap atau dipanggil Suruhanjaya Pencegahan Rasuah Malaysia (SPRM) bagi membantu siasatan.

Peguam itu berkata, Muhammad Adlan kemudiannya dihubungi pegawai SPRM dan menjawab secara bertulis melalui surat bertarikh 3 Jun lalu dengan menyatakan keluar negeri bagi urusan dan akan kembali selepas urusan itu selesai, lapor Kosmo.

“Beliau (Muhammad Adlan) bersedia membantu sebarang siasatan dan percaya kepada proses kehakiman tetapi pada masa ia perlu melindungi hak dan kebebasannya mengikut undang-undang.

“Anak guam kami menyatakan bahawa beliau pasti akan pulang ke Malaysia secepat mungkin untuk menjawab semua persoalan dan membantu SPRM dalam sebarang siasatan selagi mana tiada unsur ancaman dan penganiayaan terhadapnya,” katanya dalam kenyataan media yang dikeluarkan oleh firma guaman Shukor Baljit & Partners) hari ini.

Terdahulu, media melaporkan SPRM akan meminta kerjasama Jabatan Imigresen (JIM) bagi membekukan pasport menantu Muhyiddin dan seorang lagi individu.

Kedua-dua mereka diperlukan bagi isu rasuah dan penyelewengan berhubung projek berkaitan pendaftaran, pengambilan serta penyimpanan biometrik pekerja asing di sebuah kementerian.

Author

Media Variasi

View all posts

View all posts


JDT tempat terbaik Arif Aiman jadi bintang

BINTANG muda sensasi negara, Arif Aiman Hanapi tidak perlu memikirkan untuk berkelana ke luar negara kerana Johor Darul Ta’zim (JDT) masih pasukan terbaik untuknya berkembang menjadi seorang pemain yang berkualiti.

Legenda bola sepak negara, Safee Sali berkata, skuad Harimau Selatan itu merupakan kelab paling tepat untuknya mengembangkan karier sebagai pemain bola sepak.

Menurut Safee, beliau risau sekiranya Arif terlalu awal mengorak langkah berkelana ke luar negara, ia akan menjejaskan prestasi pemain berusia 21 tahun itu.

“Bagi saya Arif Aiman masih muda, umur baru 21 tahun. Masih jauh lagi perjalanan dan dia berada dalam pasukan yang sesuai buat masa sekarang.

“Saya risau bila dia pergi ke peringkat yang lebih tinggi dengan cepat, persembahan dia akan jatuh.

“Bagi dia masa lagi berada dalam JDT. Kalau dia pergi ke luar dengan umur 21 dan 22, saya takut persembahan dia tidak akan meningkat,” katanya ketika ditemui media selepas Kongres FAM kali ke-59 pada Sabtu.

Arif Aiman terus mencipta sensasi apabila kelibatnya mencuri tumpuan dengan ledakan hatrik ketika membantu JDT menumbangkan Selangor FC 4-0 pada aksi separuh akhir Piala FA 2023, Isnin lalu.

Di pentas antarabangsa, pemain sayap itu turut menampilkan kualiti tersendiri meledak lima gol bersama skuad kebangsaan, termasuk empat gol ketika membantu skuad Harimau Malaya membelasah Papua New Guinea 10-0 di Stadium Sultan Mizan Zainal Abidin, minggu lalu.

Ia sekali gus meletakkan Arif Aiman dalam tahap yang berbeza dan peminat bola sepak negara mahu melihat pemain itu melebarkan sayap ke luar negara.

Dalam pada itu, Safee turut berpendapat Liga di negara Arab seperti Liga UAE mungkin boleh menjadi tempat sesuai buat Arif Aiman sekiranya membuat keputusan untuk mencari cabaran baharu.

“Kalau pergi terlalu tinggi macam Eropah, cabaran itu sangat jauh berbeza.

“Dalam masa sama banyak lagi dia kena tambah baik. Masih ada ruang dan masih jauh perjalanan dia,” katanya. – Sinar Harian

Author

Media Variasi

View all posts

View all posts


Sistem mudah digodam kerana percaya kepakaran asing?

SIKAP terlalu gah serta percaya kepada kepakaran dan konsultan asing, mengakibatkan banyak kes pengodaman sistem khususnya membabitkan institusi perbankan dan keselamatan negara.

Dalam masa sebulan, sudah beberapa kali media mengetengahkan isu pengguna yang kehilangan wang di bank.

Lebih memeranjatkan ramai antara mereka mendakwa tidak mendapat notifikasi dari pihak bank seperti kod kebenaran transaksi (TAC).

Pakar buah pinggang, Dr Rafidah Abdullah antara mangsa yang mendakwa lesap RM13,000 dari akaun CIMB dalam masa hanya setengah jam.

Perkongsian terbaru, seorang pemuda yang dikenali Ummar mendakwa kehilangan duit sebanyak RM12,000 dari akaun Maybank pada jam 4 pagi menerusi satu transaksi sahaja.

Dia mempersoalkan mengapa dia tidak menerima apa-apa notifikasi dari pihak bank dan mendakwa dia meletakkan had pengeluaran hanya RM5,000 dalam satu-satu masa.

Jelasnya menerusi satu kenyataan, dia tidak dibenarkan pihak Maybank untuk membuat laporan polis atau laporan ke Bank Negara ketika proses bank untuk ‘refund’ duit yang lesap itu.

Kita tidak pernah dengar bank membuat laporan polis sistem mereka digodam.

Pengasas Agenda Rakyat Malaysia, Datuk Dr Mohd Ramalan Yunus dipetik berkata, mencadangkan bank menggunakan sistem pengagihan (decentralized) maksudnya bukan sistem seperti sekarang pemusatan (centralized) yang amat mudah untuk digodam.

Bank tidak selamat kerana sistem pemusatan yang hanya ada satu perisai di mana ia tidak selamat, semua data diletakkan setempat, selalu dimanipulasi, diubah suai dan mudah dieksploitasi.

Analogi mudah begini, hospital dibina tetapi kurang staf.

Setelah penduduk ramai dan tiba-tiba ada wabak, ramai masuk hospital tetapi kurang staf untuk melayan.

Orang ramai tidak akan menyalahkan pihak yang merancang pembinaan hospital tetapi akan menyalahkan kelemahan dan staf yang lembab.

Tiga tahun lalu, berlaku insiden gangguan sistem ketibaan pelancong di Lapangan Terbang Antarabangsa Kuala Lumpur (KLIA) selama beberapa hari sehingga ‘boarding pass’ pun terpaksa ditulis tangan.

Jabatan Imigresen Malaysia (JIM) menafikan laporan yang tular di media sosial berhubung dakwaan kemasukan sejumlah warga Republik Rakyat China (RRC) ketika gangguan itu namun maklum balas itu dipertikaikan netizen.

Hasil maklumat dalaman mendapati pihak pengurusan mengabaikan amaran dari staf teknikal tempatan, sebaliknya meletakkan kepercayaan sepenuhnya kepada kepakaran dan konsultan asing.

Sistem laporan polis iPRS juga mengalami gangguan beberapa siri pada tahun ini sehingga menyebabkan urusan perundangan seperti tuntutan insuran kemalangan tergendala.

Mereka sudah bersedia dengan alasan ‘System Error’, ‘System Down’ dalam penyelenggaraan dan lain-lain lagi alasan.

Bagaimanapun punca ini tidak akan diakui oleh mana-mana pihak pengurusan kerana mereka mendakwa sudah menggunakan perisai dari program sistem yang terbaik.

Pihak bank contohnya lebih suka siasatan polis yang hanya menjurus kepada siasatan jenayah dan siasatan ini tidak akan mendedahkan kelemahan atau kesilapan mereka semasa membeli sistem.

Mereka tidak sesekali akan mengakui kesilapan merancang, mengadakan persediaan atau membina pasukan teknikal tempatan yang lebih mantap.

Ini kerana peruntukan agensi adalah untuk membelanjakan wang bagi membangunkan sistem dan kontraktor luar (out source).

Jika mereka berani mengakui mereka silap maka ibarat menyerahkan tengkuk kepada pihak pengurusan kerana mereka gagal melihat ancaman siber yang datang lebih awal.

Kesimpulannya ia berlaku kerana kegagalan membangunkan kepakaran tempatan dan merendahkan kepakaran siber tempatan yang sememangnya berjiwa patriotik untuk menjaga negara.

Author

Tun Puteh Wanti

View all posts

View all posts


Takkan nak suruh mereka mencuri, Nambikkai gesa MB bantu usahawan

BATU CAVES:”Takkan nak suruh mereka mencuri atau meragut untuk kelangsungan hidup?” luah Presiden Pertubuhan Kebangsaan Nambikkai Malaysia (Nambikkai), Datuk Kalai Vanar.

Nambikkai menzahirkan kekecewaan terhadap janji Menteri Besar Selangor, Datuk Seri Amirudin Shari yang bersetuju untuk membantu 13 usahawan berhampiran Sekolah Kebangsaan 1 Taman Selayang, di sini.

Kalai berkata, Amirudin sebelum ini berjanji untuk menghentikan proses roboh premis perniagaan di Dewan Undangan Negeri (DUN) Sungai Tua sementara menunggu penempatan baharu.

“Beliau (wakil Menteri Besar) telah terima memorandum, dan kami berbincang. Beliau sudi mendengar, dan berjanji tapak sedia ada tidak akan diganggu kacau oleh pihak MPS (Majlis Perbandaran Selayang) dan PTG (pejabat tanah dan galian). sehingga dapat tapak baharu.

“Namun PTG tetap datang pada Oktober 2022 dan roboh sebahagian daripada bengkel, sebanyak 10 kereta pelanggan disita dengan denda bernilai RM400 sebuah jika mahu tuntut semula.
Kenapa nak sita tempat ini bukan halang laluan?

“Usahawan tak kisah jika roboh premis untuk projek besarkan parit berhampiran, tetapi isunya MB sudah janji untuk sediakan lokasi ganti bukannya membiarkan nasib usahawan terabai,” katanya pada sidang media di lokasi bengkel berhampiran Sekolah Kebangsaan 1 Taman Selayang di sini.

Turut hadir 13 pengusaha yang terjejas termasuk bengkel kereta, kedai cermin, kedai perabot dan lain-lain.

Kalai turut menunjukkan rakaman ketika pertemuan dengan MB Selangor pada Ogos lalu.

Bengkel berkenaan diusahakan secara sah diserahkan oleh mendiang Tan Sri Sammy Vellu walaupun status tanah milik kerajaan, terdapat lesen perniagaan sah namun bekalan elektrik dan air turut dipotong.

Notis perobohan diserahkan tiga bulan lalu, bagaimanapun pelbagai usaha dilakukan surat rayuan dan lain-lain tidak diendahkan.

Untuk rekod, pengusaha bengkel berkenaan mendapat tempat niaga terbabit ketika era Barisan Nasional (BN) sejak 27 tahun lalu.

Mereka mendapat penempatan perniagaan yang asalnya Bengkel2 ini di tempat ini dari hadapan
kuil Batu Caves semasa projek binaan jejantas di tempat tersebut.

Tambah Kalai, pengusaha kini telah terpaksa tanggung hutang yang
banyak sejak tak berniaga, hutang Ah long, sewa beli rumah tertunggak dan lain-lain.

“Yang peliknya peniaga warga asing dibiarkan sahaja, tak sentuh pun, ibarat kera di hutan disusukan, anak sendiri dibiar kebuluran,” katanya.

Author

Tun Puteh Wanti

View all posts

View all posts


Mudahkan pelanggan miliki kereta baharu, Proton meterai kerjasama dengan tiga syarikat e-pembidaan

KUALA LUMPUR: Proton Holdings Bhd telah memeterai perjanjian kerjasama strategik dengan tiga syarikat pembidaan dalam talian (EBC) untuk memudahkan proses penjualan kereta tukar beli untuk pelanggan.

Dalam satu kenyataan, Proton yakin ia mengambil langkah penting bagi memudahkan pelanggan memiliki kereta baharu dengan termeterainya perjanjian bersama EBC termasuk myTukar Sdn Bhd, MUV Marketplace Sdn Bhd dan CARSOME Sdn Bhd.

Timbalan Ketua Pegawai Eksekutif Proton, Roslan Abdullah berkata, dengan memanfaatkan kepakaran mereka dalam platform e-dagang dan bidaan, EBC menawarkan pelanggan penyelesaian yang lancar dan boleh dipercayai untuk menjual kereta, sambil turut menerima nilai tukar beli yang kompetitif.

Kerjasama ini dijangka memberikan pelanggan pelbagai faedah, termasuk kemudahan yang dipertingkatkan, kebolehpercayaan, nilai tukar beli yang kompetitif, ketelusan dalam penetapan harga, pembayaran yang selamat dan pemindahan pemilikan, lelongan harian, penjualan yang lebih pantas dan pemeriksaan menyeluruh.

“Kerjasama dengan EBC akan membantu meningkatkan usaha ini serta nilai model kami sambil membantu memudahkan pelanggan yang berhasrat untuk menaik taraf kenderaan mereka,” katanya dalam kenyataan itu.

Kerjasama Proton dengan EBC akan membolehkan pelanggan menghantar kenderaan mereka untuk dilelong melalui platform dalam talian yang mesra pengguna.

Ini mengurangkan keperluan pelanggan untuk melawat berbilang pengedar atau berunding dengan bakal pembeli dan ini menjimatkan masa.

Melalui sistem lelongan yang adil dan terbuka, pelanggan akan dapat menerima nilai tukar beli yang kompetitif untuk kenderaan mereka.

Model penetapan harga yang telus memastikan pelanggan boleh membuat keputusan termaklum semasa proses tukar beli manakala proses pembayaran dan pemindahan pemilikan dipercepatkan untuk mengurangkan potensi kelewatan atau komplikasi, memberikan pelanggan pengalaman yang lancar.

Menurut Roslan, Proton ialah pengeluar peralatan asli (OEM) pertama yang membentuk perjanjian strategik dengan EBC dan ini akan membantu membuka jalan kepada transaksi tukar beli yang lebih pantas dan lebih telus untuk pelanggan dan seterusnya membantu memacu jualan kereta baharu.

“Selain itu, dengan menggunakan platform terbuka, nilai jualan semula untuk model kami boleh dipertingkatkan, dan ini membantu membina keyakinan pengguna dan memberi gambaran pemilikan yang lebih jelas kepada pembeli,” katanya.

Author

Taufik Asmady Abdul Aziz

View all posts

View all posts


Pele berada dalam keadaan stabil

BUENOS AIRES: Legenda bola sepak Brazil, Pele dilaporkan berada dalam keadaan stabil, menurut Agensi Anadolu.

Menurut pihak Hospital Albert Einstein di Sao Paulo, Pele, 82, memberi tindak balas positif terhadap rawatan untuk “jangkitan pernafasan.”

Beliau dimasukkan ke hospital pada Selasa untuk rawatan susulan selepas pembedahan membuang colon tumor pada September 2021.

Anak perempuan Pele, Kelly Nascimento, awal minggu ini menulis di Instagram yang menyatakan bapanya tidak berdepan situasi yang mencemaskan.

Semasa perlawanan Brazil menentang Cameroon di Piala Dunia Qatar pada Jumaat penonton di stadium memegang sepanduk yang tertulis “Pele Get Well Soon”.

“Kawan-kawan, saya berada di hospital untuk melakukan rawatan susulan. Gembira dengan ucapan yang diberikan. Terima kasih kepada Qatar atas penghormatan ini dan kepada semua yang menghantar ucapan buat saya,” tulis Pele di Instagram.

Pele pernah membantu Brazil memenangi tiga Piala Dunia pada 1958, 1962 dan 1970.

Beliau menjadi penjaring terbanyak untuk pasukan Brazil dengan 77 gol dalam 92 perlawanan dan dianggap sebagai seorang pemain terhebat sepanjang zaman. – BERNAMA


Mohammed Kudus sertai West Ham United

WEST Ham United mengumumkan Ahad bahawa pemain Ajax Amsterdam, Mohammed Kudus telah menyertai kelab itu.

Pemain tengah Ghana itu menandatangani kontrak lima tahun dengan pasukan Liga Perdana Inggeris itu, menurut satu kenyataan.

“Saya sudah mengimpikan bermain dalam liga seperti ini sejak kecil lagi,” kata Kudus. “Saya telah mengimpikan detik ini dan saya sangat gembira berada di sini.”

Bagi pihaknya, pengurus kelab, David Moyes berkata, dia “berbesar hati” untuk membawa Kudus ke dalam pasukan.

“Dia seorang bakat muda yang hebat, yang telah menyinar pada tahap tertinggi untuk Ajax dalam Liga Juara-Juara dan membuat lebih 150 penampilan senior pada usia 23 tahun – jadi tidak mengejutkan untuk melihat begitu banyak kelab terkemuka mengejar tandatangannya musim panas ini,” tambahnya.

Kudus merangkul kejuaraan liga Belanda berturut-turut dengan Ajax pada 2021 dan 2022.

Author

View all posts


Perarakan PAS bawa senjata cetus kebimbangan, polis panggil penganjur

KUALA LUMPUR: Seperti umat Islam ketahui, Nabi Muhammad SAW memiliki pelbagai jenis pedang dan antara yang paling dikenali adalah Zulfikar.

Bagaimanapun, tindakan seolah-olah terlalu mendewa-dewakan pedang berkenaan dan mengangkatnya berlebih-lebihan boleh menimbulkan Islamofobia.

Tambahan pula, penggunaannya yang lebih dikaitkan dengan budaya Arab dilihat tidak bersesuaian di Tanah Melayu.

Perarakan sekumpulan Pemuda PAS bersama  replika senjata seperti replika pedang, lembing dan perisai ketika Himpunan Pemuda Islam Terengganu (Himpit) 2023 yang berlangsung di Setiu, Terengganu pada 17 dan 18 Februari lalu nyata mencetuskan kebimbangan awam.

Menerusi satu hantaran yang tular di Facebook, rata-rata warga maya mempertikaikan tindakan itu yang disifatkan mempamerkan sisi ‘ganas’ parti tersebut.

Dalam hantaran sama turut dipersoalkan tindakan kumpulan itu kerana Islam tidak berkembang ke seluruh pelusuk dunia melalui peperangan.

Rata-rata warganet mempersoalkan tindakan mereka membawa senjata secara terbuka dalam perarakan itu yang dikaitkan dengan keganasan dan provokasi.

Difahamkan, perarakan terbabit merupakan antara pengisian sepanjang progran Himpit 2023 yang berlangsung selama dua hari di Setiu.

Setiap kontinjen Pemuda PAS dari lapan daerah mempamerkan kreativiti masing-masing dalam merebut juara bagi kategori perarakan.

Difahamkan, perarakan kontijen Marang itu turut membawa bersama replika pedang gergasi dan konvoi bermotosikal.

Sementara itu, Ketua Polis Terengganu, Datuk Rohaimi Md Isa berkata, pihaknya sedang menyiasat isu tersebut sekali gus memanggil Pemuda PAS Terengganu.

Pada tahun 2021, PAS mengucapkan tahniah kepada rakyat Afghanistan dan Taliban atas perkembangan yang berlaku di negara berkenaan dan menganggapnya sebagai suatu “kemerdekaan” daripada cengkaman penjajahan.

Terdahulu, media melaporkan Taliban mengisytiharkan berjaya menawan seluruh Afghanistan selepas memasuki Istana Presiden di Kabul.

Presidennya, Ashraf Ghani melarikan diri dari Afghanistan, selepas Taliban memasuki Kabul.

Ramai rakyat Afghanistan bimbang Taliban akan kembali kepada amalan lama dalam melaksanakan Syariah.

Ketika pemerintahan Taliban dari 1996 hingga 2001, wanita tidak dibenarkan bekerja dan hukuman lain seperti rejam, sebat dan gantung akan dikenakan ke atas kesalahan lain.

Author

Tun Puteh Wanti

View all posts

View all posts


Kanak-kanak Palestin adakan sidang media, impikan keamanan di Gaza

DEMI merungkai kebenaran, penduduk Palestin sanggup menggunakan apa jua cara agar kekejaman yang dilakukan oleh Zionis Laknatullah terhadap bumi Gaza diketahui penduduk dunia.

Terbaru, wakil sekumpulan kanak-kanak Palestin mengadakan sidang media pada Rabu dengan tujuan menuntut keamanan negara asal mereka.

Menurut pengguna aplikasi X @Irfan_newboys, video tersebut dirakam di luar Hospital Al Shifa yang baru sahaja dibedil oleh tentera Zionis pada Sabtu lalu.

Lebih memilukan, seorang budak lelaki dari kumpulan itu selaku wakil, menggunakan Bahasa Inggeris menyuarakan hasrat mereka kepada seluruh dunia.

“Kami di sini menyuarakan sebagai kanak kanak. Mendesak kamu semua untuk melindungi kami.

“Akhiri kematian ini, kami hanya mahu hidup, kami hanya mahukan keamanan. Kami mahukan pendakwaan kepada mereka yang membunuh kami.

“Kami mahukan ubat-ubatan. Kami mahukan pendidikan dan kami hanya mahu hidup,” luah kanak-kanak lelaki itu.

Menerusi video sama, kanak-kanak Palestin itu turut berkongsi keadaan yang terpaksa dialami rakyat Palestin sejak Israel memulakan peperangan.

“Sejak 7 Oktober 2023, kami sudah menjadi subjek kepada pembunuhan beramai-ramai, dibunuh, kehilangan tempat tinggal dan bom jatuh di atas kepala kami di hadapan seluruh dunia.

“Mereka menipu kepada dunia menyatakan mereka menyasarkan para pejuang. Tetapi sebagai kanak-kanak kami telah melarikan diri dari kematian lebih dari sekali

“Kami datang ke Hospital Al Shifa sebagai tempat selamat setelah kami berulang kali terdedah kepada pengeboman mereka (Israel).

“Kami sangat terkejut kerana kami sekali lagi terdedah kepada kematian selepas pihak penjajah menyasarkan Hospital Al Shifa,” luahnya.

KEMASKINI

WAKIL KANAK KANAK GAZA BUAT SIDANG MEDIA DI HOSPITAL AL SHIFA, GAZA

KENYATAAN PENUH(Terjemahan) SEPERTI BERIKUT

"Sejak 7 Oktober 2023. Kami sudah menjadi subjek kepada pembunuhan beramai ramai, dibunuh, kehilangan tempat tinggal dan bom jatuh di atas kepala kami di… https://t.co/7naJcdeVDB pic.twitter.com/KwrqPyKuCv

— Irfan_newboys🇲🇾🇵🇸🏳🏴 (@Marchfoward) November 8, 2023

Kanak-kanak lelaki itu turut memberitahu kepada dunia bahawa sudah beberapa hari penduduk Palestin menjalani hari mereka tanpa menjamah makanan kerana kehabisan sumber makanan.

“Penjajah membuat kami kelaparan. Sudah banyak hari kami tiada air dan makanan begitu juga roti. Kami hanya meminum air yang sudah tercemar,” kongsinya.

Author

Nurul Ain Japri

View all posts

View all posts


KPDNHEP Kedah tumpas kegiatan penyelewengan minyak diesel

ALOR SETAR: Kementerian Perdagangan Dalam Negeri dan Hal Ehwal Pengguna (KPDNHEP) Kedah menumpaskan kegiatan penyelewengan minyak diesel dalam satu serbuan di sebuah stor di kawasan Perindustrian Bukit Kayu Hitam, semalam.

Pengarah KPDNHEP Kedah Affendi Rajini Kanth berkata serbuan dilakukan pada 2 petang selepas menerima serahan kes daripada Pasukan Polis Gerakan Am (PGA), Cawangan Gerakan dan Risik Briged Utara PGA dan Risik Batalion 2 PGA Kulim.

“KPDNHEP menerima maklumat berlaku penyelewengan diesel bersubsidi di stor berkenaan dan dalam serbuan itu pihak kami telah menahan sebuah kepala lori bernombor pendaftaran Thailand yang telah siap diisi penuh dengan minyak diesel.

“Sejumlah 1,280 liter minyak diesel yang berada di dalam stor berkenaan telah disita bersama-sama peralatan lain yang digunakan bagi mengisi minyak. Nilai rampasan dianggarkan berjumlah RM207,004,” katanya dalam kenyataan di sini, hari ini.

Beliau berkata tiga lelaki termasuk seorang pemandu lori warga Thailand berumur antara 50 hingga 56 tahun turut ditahan bagi membantu siasatan.

Kata beliau, stor berkenaan yang dipercayai baru beroperasi dijadikan sebagai tempat pengumpulan minyak diesel yang dipercayai dibeli dari beberapa stesen minyak di sekitar daerah Kubang Pasu sebelum dijual kepada lori-lori dari Thailand.

“Taktik ini dipercayai dibuat berikutan penguatkuasaan yang ketat ke atas larangan mengisi minyak diesel bersubsidi bagi kenderaan pendaftaran asing di stesen-stesen minyak negara,” katanya.

Affendi berkata kes disiasat di bawah Seksyen 21 Akta Kawalan Bekalan 1961 kerana memiliki barang kawalan dengan tujuan untuk melakukan kesalahan, serta Peraturan 3(1) Peraturan-Peraturan Kawalan Bekalan 1974. – BERNAMA


Lelaki parah dikapak bekas suami kekasih

KOTA KINABALU: Seorang lelaki parah selepas ditetak dengan kapak oleh bekas suami teman wanitanya di berhampiran Menara Kinabalu, di sini, kelmarin dipercayai akibat cemburu.

Dalam kejadian kira-kira jam 9 malam itu, mangsa berusia 37 tahun luka di muka, tangan dan kaki hingga ibu jari kaki kanan hampir putus.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, siasatan awal mendapati ketika kejadian mangsa bersama teman wanitanya berusia 30 tahun sedang makan di dalam kereta di kawasan berkenaan.

Katanya, tiga lelaki termasuk suspek yang juga bekas suami wanita berkenaan kemudian menghampiri mangsa sebelum menyerang menggunakan sebilah kapak, lapor Berita Harian.

“Mangsa ditetak guna kapak di dalam kereta berkali-kali oleh bekas suami teman wanitanya hingga cedera di muka, tangan dan kaki.

“Mangsa dan teman wanitanya berjaya menyelamatkan diri lalu ke Balai Polis Alam Mesra,” katanya ketika dihubungi, hari ini.

Mohd Zaidi berkata, mangsa kemudiannya dihantar ke Hospital Queen Elizabeth bagi mendapatkan rawatan lanjut manakala teman wanitanya tidak cedera.

“Motif serangan berkenaan dipercayai akibat rasa cemburu dan kes disiasat mengikuti Seksyen 326 Kanun Keseksaan kerana dengan sengaja menyebabkan cedera parah menggunakan senjata,” katanya.

Berikutan itu, katanya, polis mencari tiga lelaki yang dikenali sebagai Winhal Jalali, 37 dan Abdel Jalali, 27, serta seorang lagi yang belum dikenali bagi membantu siasatan kes berkenaan.

Mohd Zaidi berkata, polis meminta pihak yang mempunyai maklumat berhubung kejadian atau individu yang dikehendaki untuk tampil ke balai polis berdekatan atau menghubungi pegawai penyiasat kes iaitu Inspektor Muhammad Khaidir Zakaria di talian 014-8019618.

Difahamkan, wanita itu berkahwin adat kampung dengan suspek pada 2015 dan mereka kemudian bercerai sebulan lalu dan wanita mengenali mangsa sejak enam bulan sebelum menjalinkan hubungan sejak dua minggu lalu.

Author

Media Variasi

View all posts

View all posts


KPM cari pendekatan menyeluruh selesai isu kantin di sekolah padat

PUTRAJAYA: Kementerian Pendidikan (KPM) sedang mencari pendekatan untuk menyelesaikan isu kantin di sekolah dengan jumlah pelajar yang ramai, sehingga sesetengah sekolah terpaksa menjadualkan lima sesi waktu rehat, kata Menteri Kanan Pendidikan, Datuk Dr Radzi Jidin.

Beliau berkata, sekolah dengan jumlah murid yang ramai tidak dapat menampung bilangan murid yang datang secara serentak dan memerlukan beberapa sesi, sehingga ada sesetengah sekolah yang terpaksa melaksanakan sesi rehat sebanyak lima kali.

Menurutnya, situasi tersebut terjadi kerana sekolah yang mengalami kepadatan murid tetapi kantinnya hanya mampu menampung kapasiti asal, yang ruangnya tidak ditingkatkan selari dengan peningkatan kapasiti murid.

“Ada sekolah sebab kantin tidak dapat memenuhi keperluan untuk menempatkan murid sewaktu masa rehat maka sesi rehat dilaksanakan antara tiga hingga lima kali, menyebabkan waktu rehat di sesetengah sekolah bermula terlalu awal pada pukul 8.30 pagi. Kalau terlalu awal, selang masa antara rehat hingga kembali ke rumah itu panjang,” katanya kepada pemberita selepas melawat Sekolah Kebangsaan (SK) Putrajaya Presint 9 (2) di sini hari ini.

Ditanya jika KPM akan mempertimbangkan kebenaran murid makan dalam bilik darjah terutama mereka yang membawa bekal dari rumah, Radzi berkata perkara itu memerlukan pemantauan yang menuntut penggunaan sumber manusia.

Jelasnya, kaedah itu pernah dilaksanakan sewaktu pandemik COVID-19 sedang memuncak, namun isu kantin itu memerlukan satu penyelesaian menyeluruh dan kekal untuk menangani situasi berkenaan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


MAAB berjaya daftar 223,247 kes wasiat, nilai aset RM111.6 bilion

PETALING JAYA: MyAngkasa Amanah Berhad (MAAB) berjaya mendaftarkan wasiat melebihi 223,247 kes dengan anggaran jumlah nilai aset sebanyak RM111.6 billion.

Menurut Presiden Angkasa, Datuk Seri Dr. Abdul Fattah Abdullah, MAAB, anak syarikat yang dinaungi sepenuhnya oleh Angkatan Koperasi Kebangsaan Malaysia Berhad (Angkasa) melakarkan pencapaian membanggakan.

“Jika pentadbiran pusaka ini diselesaikan kelak, pendapatan MAAB dianggarkan sebanyak RM2.23 billion.”

“MAAB sebagai penyedia utama khidmat Perancangan dan Pentadbiran Harta Pusaka di Malaysia seterusnya dapat menyelesaikan masalah harta pusaka terbeku akibat daripada kegagalan menyelesaikan urusan pentadbiran harta pusaka.

“Selain daripada itu, Angkasa juga membuka ruang kepada orang awam untuk menjadi ejen perancangan harta pusaka MAAB bagi memperluaskan lagi kefahaman produk perancangan harta pusaka seperti Wasiat, Hibah dan Amanah kepada semua lapisan masyarakat tanpa mengira agama, kaum dan bangsa,” katanya.

Beliau berkata demikian selepas menghadiri Majlis Pengisian Ilmu Perancangan Harta Pusaka bersama pelatih Akademi Daie Muda YADIM (ADMY) 2022 di Dewan Dato’ Mohd Ali Baharom, Wisma Ungku A Aziz.

Turut hadir, Pengerusi MAAB merangkap Anggota Lembaga Angkasa, Datuk Mohamad Ali Hasan; Timbalan Pengerusi MAAB merangkap Timbalan Presiden Angkasa, Datuk Abdullah Jusoh, Ketua Pegawai Eksekutif Kumpulan Angkasa, Datuk Dr Adnan Alias.

Juga hadir, Lembaga Pengarah MAAB, Mohamad Darulnizam Mat Darus; Lembaga Pengarah MAAB, Abdullah Muhamad; Lembaga Pengarah MAAB, Tuan Kamarol Arief Tuan Soh; Pemangku Yang Dipertua YADIM, Kapten Shamsudin Moner.

Majlis anjuran MAAB untuk meningkatkan kesedaran kepada masyarakat berkenaan urus tadbir harta pusaka seterusnya mengurangkan isu harta terbeku dan tidak dituntut di kalangan umat Islam khususnya.

MAAB juga membuka peluang kepada pelatih ADMY 2022 untuk menjadi ejen perancangan harta pusaka dengan menaja pemenang Daie Muda ADMY 2022 sebagai Rakan Niaga Premium MAAB selain menaja kursus latihan sebagai ejen kepada semua pelatih ADMY 2022.

Orang awam ataupun mana-mana syarikat yang berminat untuk menjalinkan kerjasama dengan MAAB dan menjadi rakan naga dialu-alukan untuk menghubungi MAAB.

Author

Tun Puteh Wanti

View all posts

View all posts


Wanita terjun kereta salah faham, pemandu e-hailing rupanya pekak

SHAH ALAM: Akibat salah faham, seorang penumpang wanita terjun dari sebuah kereta e-hailing di Jalan Temasya Glenmarie, di sini baru-baru ini selepas curiga dengan pemandunya yang sering memandangnya melalui cermin pandang belakang.

Bagaimanapun, hasil siasatan polis mendapati, pemandu e-hailing tersebut sebenarnya merupakan orang kelainan upaya (OKU) cacat pendengaran yang tidak boleh berkomunikasi dengan wanita tersebut.

Ketua Polis Daerah Shah Alam, Asisten Komisioner Mohd. Iqbal Ibrahim berkata, berdasarkan siasatan, mangsa berusia 31 tahun yang juga pekerja sebuah syarikat katering telah membuat tempahan aplikasi e-hailing kira-kira pukul 9.30 pagi pada Rabu lalu.

Katanya, tempahan kenderaan itu adalah untuk mengambilnya di Transit Aliran Ringan (LRT) Glenmarie ke tempat kerjanya di Denai Alam.

“Mangsa yang berada di tempat penumpang belakang telah bertanya kepada pemandu lelaki berusia 26 tahun untuk membuat pembayaran secara tunai tetapi tidak dijawab pemandu itu.

“Wanita berkenaan juga mendapati pemandu itu sering kali melihatnya melalui cermin pandang belakang,” katanya ketika dihubungi hari ini.

Jelas beliau, mangsa yang bimbang keselamatannya telah bertindak turun semasa kenderaan e-hailing jenis Perodua Axia itu bergerak perlahan.

Wanita itu bagaimanapun tidak mengalami sebarang kecederaan susulan perbuatannya itu.

“Hasil siasatan mendapati lelaki itu merupakan pemandu e-hailing yang sah dan seorang OKU cacat pendengaran serta baru mula bekerja sehari sebelum kejadian.

“Wanita itu merupakan pelanggan ketiganya pada hari kejadian dan suspek telah menjelaskan tersalah jalan disebabkan masih baru,” katanya.

Tambah beliau, pemandu juga cuba membuat pusingan U di Jalan Temasya sebelum mangsa membuka pintu kereta kenderaannya.

Lelaki itu kemudiannya meneruskan perjalanan kerana ada permintaan pelanggan lain.

“Kes ini diklasifikasikan sebagai tiada tindakan lanjut (NFA) kerana kejadian ini lebih kepada salah faham.

“Pengadu juga telah membuat laporan polis untuk menarik balik laporan polis yang dibuat sebelum ini setelah mengetahui kejadian sebenar,” katanya.

Terdahulu tular di laman sosial berhubung laporan polis mengenai kejadian tersebut termasuk nombor plat kenderaan pemandu tersebut. – Kosmo

Authors

Media Variasi

View all posts

Diyana Rahip

View all posts

View all posts

View all posts


Jakel sasar jualan RM1.3 bilion dari Jualan Rahmah

SHAH ALAM: Kumpulan Jakel menyasarkan jualannya meningkat sekitar 30 peratus kepada RM1.3 bilion tahun ini berbanding RM1 bilion yang dicatatkan tahun lalu.

Ia susulan pemulihan sektor ekonomi pasca COVID-19 termasuk promosi baharu syarikatnya iaitu Jualan Rahmah Baju Raya Jakel.

Pengarah Urusan, Datuk Seri Mohamed Faroz Mohamed Jakel berkata, syarikat itu menawarkan lebih tiga juta pasang baju terdiri daripada baju melayu serta pakaian wanita dan kanak-kanak sempena Aidilfitri tahun ini dengan 40 peratus daripadanya telah terjual setakat semalam.

Jakel yakin mampu menjual sekurang-kurangnya 90 peratus daripada jumlah pakaian berkenaan.

“Pada 2017, 2018 dan 2019, kita mencatat jualan kain sebanyak RM1.4 bilion setiap tahun. Bila COVID-19 melanda, (jualan) jatuh separuh kepada sekitar RM700 juta setahun,” katanya dalam sidang media pelancaran gedung tekstil baharu Jakel cawangan Shah Alam di sini.

Mengulas berhubung gedung sementara baharu itu yang terletak bersebelahan Hospital Shah Alam, Mohamed Faroz berkata, gedung berkeluasan 80,000 kaki milik Jakel Realty Sdn Bhd itu mampu menampung seramai 10,000 pengunjung dalam satu-satu masa.

Gedung yang terletak 200 meter dari premis lama di Pusat Komersial Seksyen 7 yang terbakar awal Januari itu telah mendapat kelulusan beroperasi dari Majlis Bandaraya Shah Alam (MBSA), Tenaga Nasional Berhad (TNB), bomba serta pihak berkaitan.

“Gedung sementara yang dibina dengan struktur kukuh iaitu besi serta dinding batu dan bukan khemah sementara itu turut dibenarkan beroperasi selama dua tahun oleh MBSA dan mula dibuka kepada umum pada 25 Mac lalu,” katanya.

Mengenai premis lamanya yang terbakar, Mohamed Faroz berkata premis itu masih dalam proses ujian kekuatan bangunan untuk melihat sama ada bangunan masih kukuh bagi dibaik pulih atau dirobohkan.

“Kita akan mendapatkan maklumat pada Mei nanti, jika kita perlu roboh, kita akan robohkan dan bina semula tetapi kalau perlu dibaiki kita akan baiki. Bomba memaklumkan kepada kita kebakaran bangunan itu berpunca dari lintar pintas.

“Sama ada dilakukan kerja baik pulih besar-besaran atau dibina semula, bangunan lama (yang terbakar) itu dijangka siap dan sedia untuk beroperasi semula pada 2025,” katanya.

Mohamed Faroz berkata, pihaknya juga merancang pembinaan Jakel Mall di kawasan premis sementara tersebut dalam tempoh dua tahun akan datang.

Author

Tun Puteh Wanti

View all posts

View all posts


PRN: Noh Omar ikrar jadikan Parlimen Tanjung Karang kubu kuat PN

CYBERJAYA: Bekas Pengerusi Perhubungan UMNO Selangor, Tan Sri Noh Omar berikrar akan menjadikan Parlimen Tanjung Karang sebagai kubu kuat Perikatan Nasional (PN) pada Pilihan Raya Negeri (PRN) akan datang.

Beliau mengesahkan akan bertanding pada PRN negeri atas tiket PN.

“Sudah 30 tahun saya mempertahankan kawasan Tanjong Karang sebagai kubu kuat UMNO. Mereka (UMNO) boleh benci saya tetapi jangan jadikan rakyat disana sebagai mangsa kerakusan politik mereka,” katanya seperti dilapor Berita Harian pada Ahad.

Noh yang juga bekas Ahli Parlimen Tanjung Karang berkata, UMNO sudah mula hilang bisa dan kini hanya gah pada nama.

Jelasnya, perihal tersebut susulan kepimpinan parti keramat orang Melayu itu yang tidak lagi berpegang kepada perjuangan dan perlembagaan UMNO yang asal.

“Saya sayang UMNO. Masakan tidak, sudah lebih 30 tahun saya berjuang didalam UMNO demi orang Melayu dan rakyat,” katanya.

Noh akui bahawa adat berpolitik, tiada yang kekal malah pemimpin silih berganti dan hanya perjuangan sesebuah parti yang kekal sentiasa.

“Jika dilihat, di negara ini kebanyakkan pemimpin parti politik utama kini adalah dari UMNO.

“Tun Dr Mahathir, bekas Presiden UMNO, Tan Sri Muhyiddin, Anwar Ibrahim, Shafie Apdal, semua tu orang UMNO. Mereka pernah pegang jawatan dalam UMNO tetapi apabila tidak setuju dengan pemimpin pada masa itu, mereka dipecat atau letak jawatan dan teruskan kerjaya politik mereka dengan pasukan (parti) lain,” ujarnya.

Author

Diyana Rahip

View all posts

View all posts


Wolverhampton Wanderers pecat Bruno Lage

Oleh: WAHYUDIN AL-BALINGI

BRUNO Lage telah bertanggungjawab mengendalikan kelab berpangkalan di Molineux sejak Jun 2021 dan berada di kedudukan ke-10 dalam musim Liga Perdana Inggeris pertamanya.

Semasa kempen itu, Lage telah dianugerahkan Pengurus Bulanan Liga Perdana bagi bulan Januari dan membimbing kelab itu meraih kemenangan yang tidak dapat dilupakan ke atas Aston Villa dan Manchester United.

Sambil meningkatkan jumlah mata Wolverhampton Wanderers dari musim 2020/21, Lage membangunkan pemain muda seperti Maximilian Kilman dan Rayan Ait-Nouri serta menyelia skuad peralihan dengan membawa pemain seperti Jose Sa dan Matheus Nunes ke kelab.

Namun begitu, prestasi hambar dipamerkan menyebabkan pengurus tertinggi memilih keputusan memecat Lage.

Pengerusi Wolves Jeff Shi berkata, Bruno merupakan jurulatih yang sangat baik, pengurus yang bekerja keras dan berdedikasi, serta seorang yang mesra, bijak dan jujur.

“Beliau dan kakitangannya berasa seronok bekerja sepanjang tempoh mereka di Wolves, jadi dengan rasa sedih kami terpaksa membuat keputusan yang sukar.

“Sejujurnya saya tidak ragu-ragu dengan kemampuan Bruno, dan saya pasti dia akan berjaya di tempat lain, namun bentuk dan persembahan pasukan sejak beberapa bulan lalu bermakna kami tiada pilihan selain beraksi.

“Bagi pihak semua orang di Wolves, saya ingin merakamkan rasa terima kasih kami kepada Bruno dan pasukan bimbingannya atas segala usaha mereka sepanjang bersama kelab, dan mendoakan yang terbaik untuk mereka pada masa hadapan,” katanya dalam kenyataan rasmi kelab pada Isnin.

Wolves boleh mengesahkan bahawa jurulatih berpengalaman Steve Davis dan James Collins akan menyediakan pasukan minggu ini untuk perjalanan ke Chelsea.

Author

Media Variasi

View all posts

View all posts


JKNS nafi murid perempuan meninggal dunia akibat strok haba

SHAH ALAM: Jabatan Kesihatan Negeri Selangor (JKNS) menafikan bahawa kematian seorang murid perempuan di Klang adalah berpunca daripada strok haba seperti yang ditularkan di media sosial.

Pengarah Kesihatan Selangor, Datuk Dr Sha’ari Ngadiman dalam kenyataan berkata, berdasarkan rekod pemeriksaan kanak-kanak berusia 10 tahun itu, beliau telah hadir ke klinik dalam keadaan kritikal dan didiagnos sebagai gastroenteritis akut dengan komplikasi.

“Rawatan sewajarnya telah diberikan sebelum beliau dirujuk ke hospital untuk menerima rawatan lanjut. Namun, beliau telah meninggal dunia pada 9 Mei dan tidak mengalami strok haba seperti yang ditularkan,” katanya menerusi hantaran di Facebook JKNS.

Terdahulu, Dr Sha’ari berkata, pihaknya telah menerima makluman berhubung mesej tular mengenai kematian seorang murid perempuan dipercayai strok haba yang melibatkan seorang murid sekolah di Selangor pada 10 Mei lalu.

“Kejadian itu melibatkan seorang kanak-kanak perempuan yang datang mendapatkan rawatan di salah sebuah klinik kesihatan di Klang.

“Beliau mengalami gejala sakit perut, muntah dan cirit-birit selepas makan malam pada 8 Mei. Keesokannya, mangsa telah dibawa ke klinik dan hasil pemeriksaan mendapati beliau hadir dalam keadaan kritikal dan didiagnos kes gastroenteritis akut dengan komplikasi,” katanya.

Dalam pada itu, Dr Sha’ari turut mengingatkan orang ramai agar tidak memandang ringan gejala cirit-birit dan muntah yang dialami kerana jika tidak terkawal, ia berpotensi untuk menyebabkan situasi kekeringan khususnya dalam musim cuaca panas yang sedang melanda negara ketika ini.  – BERNAMA


Real Madrid mudah tundukkan Liverpool 5-2 di Anfield

REAL Madrid berada di kelas tersendiri dalam kemenangan mudah 5-2 ke atas Liverpool dalam perlawanan pertama pusingan 16 Liga Juara-Juara di Anfield, awal pagi tadi.

Ibarat ulangan perlawanan akhir musim lalu, juara 14 kali itu ketinggalan 2-0 dalam 30 minit pertama perlawanan sebelum Vinicius Junior menjaringkan dua gol untuk Madrid sebelum tamat babak pertama.

“Ia adalah perlawanan yang hebat. Kami tidak bermula dengan baik. Selepas 15 minit, kami melihat Real Madrid. Bola sepak sentiasa sukar. Mereka memulakan permainan dengan lebih baik daripada kami, disokong oleh sokongan penyokong mereka. Kami tahu kami perlu melakukannya lebih, dan kami melakukannya sehingga akhir,” kata Benzema selepas perlawanan.

Babak pertama yang memukau buat Liverpool berjaya mendahului dua gol dengan penyudah hebat daripada Darwin Nunez pada minit keempat dan gol Mohamed Salah pada minit ke-14 dari jarak dekat selepas kesilapan yang dilakukan oleh penjaga gol Madrid, Thibaut Courtois.

Pelawat mendekatkan defisit gol dengan jaringan cantik dari Vinicius Junior pada minit ke-21 permainan, sebelum Alisson memberikan gol percuma kepada Vinicius untuk menjadikan kedudukan 2-2 sebelum tamat separuh masa pertama.

Walaupun permulaan yang agak perlahan, Real Madrid berjaya menjaringkan gol awal separuh masa kedua hasil daripada Eder Militao dan Benzema untuk mendahului 4-2.

Benzema menjaringkan gol keduanya untuk menamatkan serangan balas yang pantas dari Madrid, penyerang Perancis itu menyudahkan hantaran dari Vinicius untuk menjadikan kedudukan 5-2.

Peluang Liverpool untuk layak ke peringkat suku akhir agak samar akibat kekalahan besar ke atas Real Madrid in laman sendiri ini.  Perlawanan kedua yang akan diadakan di Santiago Bernabeu pada 15 Mac ini.

“Banyak perkara boleh berlaku dalam bola sepak,” kata Benzema. “Kami berada di jalan yang betul, tetapi kami memerlukan satu lagi perlawanan hebat di Madrid.”

Author

Muhammad Nor Fadzly Mahat

View all posts

View all posts


Hishammuddin tetap tolak kerjasama dengan PH, rela dipecat

KUALA LUMPUR: Bendahari Agung Barisan Nasional (BN), Datuk Seri Hishammuddin Tun Hussein kekal dengan pendiriannya menolak kerjasama dengan Pakatan Harapan (PH).

“Seperti saya tegaskan kelmarin dan sebelum ini lagi – tetap menolak kerjasama dengan Pakatan Harapan.

“Saya rela dipecat oleh parti namun tidak akan sesekali mengubah pendirian teguh ini. No Anwar, No DAP – pihak yang merasakan boleh mengambil tindakan memecat saya kerana berpegang kepada pendirian ini, silakan,” katanya menerusi catatan di Facebook.

Hishammuddin yang berjaya mempertahankan kerusi Parlimen Sembrong  menerusi catatan di laman sosial Facebooknya semalam menyatakan pendiriannya untuk tidak bekerjasama dengan PH.

Hari ini Pengerusi BN yang juga Presiden UMNO, Datuk Seri Dr Ahmad Zahid Hamidi dilapor berkata, kenyataan mana-mana gabungan yang memasukkan BN bersama mereka bagi menubuhkan kerajaan adalah tidak benar.

Keputusan Pilihan Raya Umum ke-15 (PRU15) pada Sabtu menyaksikan tiada parti dapat membentuk Kerajaan Persekutuan dengan PH memperoleh 82 kerusi Parlimen, Perikatan Nasional (73), BN (30), Gabungan Parti Sarawak (22), Gabungan Rakyat Sabah (enam) dan Parti Warisan (tiga).

Selain itu, masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.

Majoriti mudah untuk membentuk Kerajaan Persekutuan ialah 112 kerusi. – BERNAMA


Isyarat betul perlu diberi kepada PM untuk tentukan waktu sesuai PRU

TASEK GELUGOR: Isyarat yang betul perlu diberikan kepada Perdana Menteri Datuk Seri Ismail Sabri Yaakob bagi mencari waktu yang sesuai untuk mengadakan Pilihan Raya Umum (PRU) Ke-15, kata  Pengarah Jentera Pilihan Raya Barisan Nasional (BN), Datuk Seri Mohamad Hasan.

“Perdana Menteri sedang meneliti dan menunggu waktu yang sesuai jadi kita perlu beri isyarat yang betul.

Saya akan pergi ke seluruh negara bersama rakan-rakan dan hasil dari lawatan kerja akan kami bentangkan dan bincangkan di peringkat jawatankuasa pengurusan dan biro politik parti. Kita akan habiskan (pembentangan laporan PRU) sebelum pertengahan Ogos,” katanya.

Mohamad yang juga Timbalan Pengerusi BN berkata jentera pilihan raya BN di Pulau Pinang telah mencapai 50 peratus tahap kesiapsiagaan setakat ini dan beliau mahu melihat keseragaman strategi di setiap bahagian.

“Kita belum berbincang soal jumlah kerusi yang akan ditandingi dan calon. Ini akan ditentukan oleh pimpinan parti,” kepada wartawan selepas Majlis Pelancaran Jentera Pusat Daerah Mengundi BN Pulau Pinang di sini hari ini..

“Kami perlu melakukan penambahbaikan terlebih dahulu, barulah kita boleh keluar menghadapi peperangan PRU sebagai satu pasukan dan keluarga besar BN,” katanya.

Walaupun tidak mudah untuk mengalahkan parti DAP di Pulau Pinang, beliau berkata ia tidak mustahil.

Katanya ia terbukti di pilihan raya kecil Melaka, Sarawak dan Johor baru-baru ini, kerusi-kerusi tradisi yang dikuasai DAP berjaya dirampas oleh BN.

“BN telah diberikan kepercayaan semula oleh rakyat di kawasan-kawasan tersebut. Ia bukannya mudah untuk mengalahkan DAP tetapi ia tidak mustahil,” katanya. – BERNAMA


Bekas tentera tembak kucing jiran didenda RM20,000

MELAKA: Seorang bekas tentera didenda RM20,000 oleh Mahkamah Sesyen Ayer Keroh hari ini selepas mengaku bersalah menembak seekor kucing jirannya dengan senapang angin tahun lepas.

Aziz Tambi, 63, didakwa melakukan penganiayaan terhadap haiwan dengan menyebabkan penderitaan yang tidak sepatutnya terhadap kucing milik Amran Majid, 45, dengan cara menembaknya.

Dia dituduh melakukan kesalahan itu di sebuah rumah di Lorong Mat Lajis, Bukit Rambai dalam daerah Melaka Tengah kira-kira 2.30 petang pada 18 Jun 2022.

Pertuduhan mengikut Seksyen 29(1)(e) Akta Kebajikan Haiwan 2015 (Akta 772) yang membawa hukuman denda minimum RM20,000 dan maksimum RM100,000 atau penjara tiga tahun atau kedua-duanya.

Timbalan Pendakwa Raya Aliff Asraf Anuar Sharuddin memohon hukuman setimpal dikenakan terhadap tertuduh bagi memberi pengajaran kepada masyarakat supaya tidak mengambil tindakan terburu-buru.

Peguam Ishak Mohd Kari yang mewakili Aziz bagaimanapun merayu hukuman ringan atas alasan tertuduh pernah berjasa kepada negara dan menerima pingat penghargaan selain tindakan itu diambil kerana telah lama bersabar dengan jirannya.

Hakim Darmafikri Abu Adam kemudiannya menjatuhkan hukuman denda RM20,000 atau penjara enam bulan jika gagal bayar denda. – BERNAMA


Abdul Azeez hadapi 9 pertuduhan, bebas 4 tuduhan pengubahan wang haram

PUTRAJAYA: Bekas Pengerusi Tabung Haji Datuk Seri Abdul Azeez Abdul Rahim gagal dalam rayuannya di Mahkamah Rayuan hari ini untuk membatalkan tiga pertuduhan rasuah dan enam pertuduhan pengubahan wang haram.

Panel tiga hakim terdiri daripada Datuk Seri Kamaludin Md Said, Datuk Abu Bakar Jais dan Datuk Che Mohd Ruzima Ghazali menolak rayuan Abdul Azeez untuk membatalkan sembilan pertuduhan selepas memutuskan pertuduhan yang dikenakan terhadap beliau (Abdul Azeez) tidak cacat.

Hakim Abu Bakar, yang menyampaikan keputusan sebulat suara itu, memerintahkan Abdul Azeez untuk menghadapi sembilan pertuduhan itu Mahkamah Sesyen.

Beliau bagaimanapun membenarkan sebahagian daripada rayuan Abdul Azeez apabila membatalkan empat pertuduhan pengubahan wang haram.

Abdul Azeez, 55, didakwa di Mahkamah Sesyen atas tiga pertuduhan menerima rasuah berjumlah RM5.2 juta berhubung projek jalan raya di Perak serta Kedah dan 10 pertuduhan pengubahan wang haram membabitkan sejumlah RM13.9 juta yang didakwa diterimanya daripada Menuju Asas Sdn Bhd.

Perbuatan itu didakwa dilakukan di CIMB Bank, Jalan Tun Perak, Kuala Lumpur pada 8 Dis 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018.

Bagi kesalahan pengubahan wang haram, beliau didakwa melakukan kesalahan itu di kawasan Lembah Klang antara 8 Mac 2010 dan 30 Ogos 2018.

Abdul Azeez merayu terhadap keputusan Mahkamah Tinggi pada 12 Mac tahun lepas yang menolak permohonannya untuk membatalkan tiga pertuduhan rasuah dan 10 pertuduhan pengubahan wang haram.

Dalam keputusan itu, Hakim Abu Bakar melepas dan membebaskan Abdul Azeez bagi pertuduhan ketiga, ketujuh, kelapan dan kesembilan selepas menarik balik pertuduhan itu yang tidak menyatakan lokasi sebenar kesalahan dilakukan dan hanya dinyatakan di Lembah Klang.

Hakim juga berkata tiada pendakwaan politik terhadap Ahli Parlimen Baling itu.

Hakim Abu Bakar juga tidak bersetuju dengan hujahan Abdul Azeez bahawa pertuduhan yang difailkan terhadapnya dilakukan secara mala fide (niat jahat).

Hakim meneruskan keputusannya hari ini selepas Timbalan Pendakwa Raya Aslinda Ahad memberitahu mahkamah bahawa tiada arahan untuk menjawap empat representasi Abdul Azeez berhubung pertuduhannya itu.

Beliau memaklumkan kepada mahkamah, Peguam Negara telah menerima kertas siasatan dan minit daripada pengarah siasatan kanan SPRM pada 2 Sept dan dokumen telah diberikan kepadanya.

Beliau (Aslinda) berkata selepas taklimat arahan yang diberikan kepadanya adalah untuk menghadiri mahkamah hari ini bagi mendapatkan keputusan rayuan Abdul Azeez dan tiada arahan untuk menjawab representasi Abdul Azeez.

Peguam Amer Hamzah Arshad memberitahu mahkamah perbicaraan Abdul Azeez ditetapkan untuk sebutan di hadapan Mahkamah Sesyen pada Rabu ini.

Di luar mahkamah, Amer Hamzah memberitahu pemberita bahawa anak guamnya menerima keputusan itu tetapi akan meneruskan representasinya. – BERNAMA